Lebih 60 Rumah Musnah Dalam Kebakaran Di Tawau

TAWAU: Dianggarkan lebih 60 buah rumah di Kampung Tanjung Batu, Otentik, di sini, musnah akibat kebakaran, malam tadi.

Kebakaran berlaku dan difahamkan api merebak ke kampung bersebelahan.

Usaha memadam kebakaran daripada terus merebak sedang dilakukan oleh sepasukan bomba.

Turut membantu penduduk kampung dengan menggunakan sumber air sungai untuk memadam api.

Tiada kecederaan atau kehilangan nyawa dilaporkan setakat ini.

Bilangan sebenar rumah yang musnah dan punca kebakaran belum dapat dipastikan.


KKIP Bina Autocity Dan Litar Drag Race

KOTA KINABALU: Projek pembangunan Auto City yang meliputi pembinaan litar ‘Drag Race” dengan nilai kasar RM153 juta akan dibina di Taman Perindustrian Kota Kinabalu (KKIP).

Projek ini juga termasuk pembinaan bengkel pengkhususan, ruang pameran kereta, garaj pelumba yang mana ianya akan membuka peluang kepada perusahaan kecil dan sederhana (PKS) yang terlibat di dalam perkhidmatan dan produk-produk automatif seperti alat ganti dan lain-lain.

Timbalan Ketua Menteri merangkap Menteri Perdagangan dan Perindustrian Datuk Seri Wilfred Madius Tangau berkata K.K.I.P Sendirian Berhad akan meneruskan projek-projek baru yang berpotensi untuk merancakkan iklim perniagaan dan perindustrian.

Menggulung perbahasan bagi kementeriannya pada hari ini Madius berkata pembinaan Pusat Latihan Juruteknik Aeroangkasa untuk membangunkan tenaga manusia mengendalikan penyelenggaraan dan pembaikan kapal terbang akan juga dibina tidak lama lagi.

Mempunyai keupayaan melatih 250 orang pelajar setiap tahun, ianya merupakan pusat latihan dengan rakan teknologi antarabangsa, katanya.

Setakat ini KKIP telah menjual sebanyak 156 unit kilang-kilang siap bina.

Madius berkata kerajaan negeri akan mengambil langkah untuk membangunkan ekonomi digital seiring dengan penekanan kepada Revolusi Industri 4.0 atau IR4.0 yang merupakan integrasi dunia digital dengan dunia nyata atau fizikal.

“Perlaksanaan e-dagang akan membolehkan pembangunan Zon Perdagangan Bebas Digital (DFTZ) yang akan menyediakan persekitaran yang kondusif bagi syarikat-syarikat yang berlandaskan ekonomi digital memasarkan produk-produk mereka ke pasaran yang lebih luas tanpa sempadan.

“Dengan penerokaan baru yang dirancang untuk dibangunkan oleh K.K.I.P Sendirian Berhad, ianya akan memberikan peluang yang besar kepada PKS tempatan untuk mengembangkan perusahaan dan perniagaan mereka,” katanya.

Beliau berkata bagi membangunkan sektor pembuatan, selain dari terus berusaha membawa pelabur-pelabur dari dalam negeri dan dari luar negeri, Kementerian beliau juga akan terus memberikan fokus yang utama ke atas pembangunan PKS di negeri Sabah.


Guna Mykad Palsu, Ibu Tunggal Merengkok Dalam Penjara 20 Bulan

KOTA KINABALU: : Seorang ibu tunggal warga Filipina terpaksa merengkok di penjara selama 20 bulan selepas mengaku bersalah menggunakan kad pengenalan palsu yang dibelinya bernilai RM5,000.

Tertuduh, Rowena Llenado, 38, mengaku bersalah di hadapan Majistret Stephanie Sherron Abbie, selepas pertuduhan dibacakan terhadapnya di Mahkamah Majistret, hari ini.

Menurut pertuduhan, tertuduh didakwa memiliki MyKad palsu di atas nama Rowena Llenado pada 3 Julai 2020 di sebuah rumah beralamat di L2-0, Blok L, Universiti Apartment 2 (UA2), 88400 Kota Kinabalu, Sabah.

Tertuduh didakwa melakukan kesalahan mengikut Peraturan 25(1)(e) Peraturan-Peraturan Negara 1990 (Pindaan 2007) yang memperuntukkan hukuman penjara hingga tiga tahun atau denda hingga RM20,000, atau kedua-dua sekali.

Tertuduh turut mengaku membeli kad pengenalan berkenaan daripada bapa saudara kepada bekas suaminya bernilai RM5,000.

Mengikut fakta kes, semakan yang dibuat oleh Jabatan Pendaftaran Negara (JPN) mendapati semakan kedua-dua cap ibu jari tertuduh tiada di dalam rekod jabatan.

Semakan lanjut oleh Bahagian Kad Pengenalan JPN Negeri mendapati nombor kad pengenalan 820728-12-6006 atas nama Rowena Llenado ini belum pernah dikeluarkan kad pengenalan dan taraf kewarganegaraan sijil kelahirannya adalah bukan warganegara.

Terdahulu, Pegawai Pendakwa JPN, Nurul Fariza Abdulah memohon hukuman berat dan maksimum diberikan terhadap tertuduh kerana menggunakan dokumen MyKad palsu.

“Penggunaan kad pengenalan palsu berstatus warganegara oleh individu bukan warganegara pastinya menjejaskan kedaulatan dan keselamatan negara kita.

“Mengambil iktibar dengan kes tembakan seorang pegawai bank pada 2013 oleh pengawal keselamatan yang menggunakan kad pengenalan palsu.

“Oleh itu, saya mohon hukuman berat dan maksimum diberikan agar dapat dijadikan pengajaran kepada masyarakat di luar sana,” katanya.

Tertuduh yang diwakili peguam PJ Pereira merayu agar hukuman ringan dikenakan memandangkan tertuduh adalah ibu tunggal dan mempunyai tiga anak.

Selepas mendengar hujah daripada kedua-dua pihak, mahkamah memerintahkan tertuduh dipenjara 20 bulan dan diserahkan kepada Jabatan Imigresen Malaysia (JIM) untuk tindakan lanjut.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Lelaki Datang Pikat A.Aida Sejak Buka Tudung

Selepas membuat kemunculan tanpa mengenakan hijab di Anugerah Juara Lagu ke-34 (AJL34), baru-baru ini, penerbit terkenal Datuk A.Aida mendedahkan tujuh orang lelaki datang mahu memikatnya.

Mempunyai tubuh badan yang langsing dan menawan, tidak hairanlah jika produser drama itu menjadi kegilaan ramai lelaki.

Namun, dia menolak kesemua lelaki itu kerana tidak memiliki kriteria yang diinginkan. Kata A.Aida jika hendak memikatnya, lelaki itu haruslah bertubuh sasa lengkap dengan ‘six pack’.

Selepas AJL hari tu ada tujuh orang yang datang mahu memikat tetapi saya tolak. Jika mahu berdampingan dengan saya, perlu ada six pack dan sado. Kalau boroi pergi jauh-jauh.

Saya belum bertemu pengganti. Kalau boleh saya mahukan lelaki yang sasa. Sekarang saya gembira dengan status solo. Tetapi tidak tahulah jika satu hari nanti Tuhan buka pintu hati saya.

Tidak menafikan keputusannya membuka tudung dikecam ramai tetapi A.Aida berasa gembira dengan penampilan terbarunya.

Ramai memuji bentuk tubuhnya yang mantap dan raut wajahnya yang cantik hingga disamakan dengan penyanyi terkenal Hollywood, J-Lo.

Semua memuji penampilan saya. Setiap pagi saya mengamalkan kolagen, sarang burung, plasenta dan pelbagai lagi. Ramai mengatakan wajah saya seiras Kilafairy dan Tasha Shila, malah seperti J-Lo.

Fuh! Disamakan macam J-Lo sebab itu harus mencari pasangan yang sesuai dan ‘sado’, barulah secocok kan? Semakin laris nampaknya A.Aida, mungkin satu hari nanti akan ada lelaki berbadan sasa yang mampu memikatnya.


Harimau Dahan Juvana Berjaya Dikeluarkan Dari Kawasan Kampung Di Ranau

KOTA KINABALU: Seekor harimau dahan juvana berjaya ditangkap dan dikeluarkan dari kawasan Kampung Perancangan di Ranau oleh Unit Penyelamat Jabatan Hidupan Liar Sabah (WRU) hari ini.

Menteri Pelancongan, Kebudayaan dan Alam Sekitar Datuk Christina Liew mengucapkan tahniah kepada unit berkenaan yang diketuai oleh Dr Sen Nathan atas tindakan pantas menangkap binatang terlindung itu.

Jelasnya, ini telah mengelakkan potensi konflik antara haiwan dan manusia serta menyelamatkan ternakan orang kampung daripada menjadi mangsa harimau dahan tersebut.

Christina berkata perkara tersebut telah dilaporkan kepadanya oleh Pengarah Hidupan Liar Sabah, Augustine Tuuga.

Kelibat harimau dahan juvana itu mula-mula dilhat oleh seorang guru, Albinus, lebih kurang dua hari lalu yang kemudiannya dilaporkan kepada ketua kampung seterusnya ke Jabatan Hidupan Liar.

Pasukan WRU tiba di Kampung Perancangan kelmarin dan selepas mendapat maklumat tambahan daripada ketua kampung dan Albinus, mereka mula memasang perangkap dan juga berjaga di kawasan berhampiran pada waktu malam.

Pada jam 3.45 pagi tadi, harimau tersebut dikesan sedang membawa seekor ayam dimulutnya dan cuba masuk ke kawasan hutan berhampiran kawasan perkampungan.

Dr Sen kemudian berjaya menembak harimau tersebut dengan ubat penenang (tranquiliser).

Menurut Christina, pemerhatian mendapati harimau dahan itu berumur kurang dari 12 bulan dan berada dalam keadaan kurang sihat berdasarkan badannya yang agak kurus.

“Dipercayai harimau dahan ini terpisah daripada ibunya dan tersesat. Terdapat beberapa laporan sebelum ini harimau dahan dikesan dalam kawasan Poring,” katanya.

Harimau dahan juvana itu kemudian dibawa ke Taman Hidupan Liar Lok Kawi untuk diberi rawatan selanjutnya pada hari ini juga.

“Selepas dirawat sehingga kesihatan pulih semula, kita merancang untuk memindahkan harimau dahan ini ke kawasan hutan terlindung di sebelah pantai timur,” katanya.

Christina turut memberi penghargaan kepada ketua kampung Perancangan serta masyarakat setempat atas kerjasama dalam memulihara hidupan liar negeri ini dan berharap ianya akan menjadi contoh kepada kampung lain di Sabah.

Beliau juga mengambil kesempatan mengucapkan terima kasih kepada NGO, Orangutan Appeal UK yang telah menyumbangkan tiga buah kereta pacuan empat roda kepada Jabatan Hidupan Liar Sabah baru-baru ini.

Kenderaan tersebut telah membantu operasi WRU di Kampung Perancangan Ranau.


Bangkai pesawat Lion Air belum ditemui

JAKARTA: Operasi mencari bangkai pesawat Lion Air yang terhempas di perairan Tanjung Karawang semalam masih gagal ditemui setakat 9 pagi ini.

Pengarah Operasi Badan Nasional Pencarian dan Pertolongan Indonesia (BASARNAS), Bambang Suryo Aji berkata sebanyak 19 kapal dan tiga helikopter terlibat dalam operasi itu.

“Setakat pagi ini sebanyak 24 mayat telah ditemukan, selain serpihan-serpihan dipercayai milik pesawat, serta barang-barang milik penumpang,” katanya.

Bambang berkata, mayat-mayat yang ditemukan itu dalam keadaan tidak sempurna dan telah dihantar ke hospital untuk proses mengenal pasti identiti, dan pihaknya beranggapan semua penumpang dan anak kapal pesawat itu terkorban dalam nahas berkenaan.

Presiden Indonesia Joko Widodo semalam telah mengarahkan operasi mencari pesawat itu dilakukan 24 jam.

Penerbangan JT610 yang membawa 181 penumpang dan lapan anak kapal itu terhempas setelah berlepas dari Lapangan Terbang Soekarno-Hatta pada 6.20 pagi semalam.

Pesawat jenis Boeing 737 MAX 8 itu dilaporkan terputus hubungan sebelum terhempas di koordinat S 5 49.052 E 107 06.628 di perairan Karawang yang sepatutunya tiba di Lapangan Terbang Depati Amir Pangkal Pinang pada pukul 7.10 pagi waktu Indonesia barat.

Tiada rakyat Malaysia terbabit dalam nahas itu. – BERNAMA


Isu Korea Utara: Polis Sabah Sentiasa Siap Siaga

KOTA KINABALU: Polis Sabah sentiasa bersiap sedia memantau sebarang perkembangan susulan isu kenyataan Kaunselor Kedutaan Korea Utara di Malaysia, Kim Yu-Song, baru-baru ini.

Pesuruhjaya Polis Sabah, Datuk Hazani Ghazali berkata, setakat ini, bagaimanapun tiada sebarang insiden atau gangguan dan polis tetap bersiap siaga sepanjang masa.

Katanya, PDRM juga sentiasa bekerjasama rapat dengan agensi penguatkuasaan lain di negeri ini dalam usaha memastikan keadaan keselamatan masyarakat terjamin.

“Kerjasama ini termasuk perkongsian maklumat dari semasa ke semasa berkaitan keselamatan ataupun kemungkinan sebarang ancaman susulan perkembangan berkenaan.

“Bagaimanapun, setakat ini keadaan keselamatan berada di tahap terbaik dan kita meneruskan rutin serta tugasan harian bagi menjaga keselamatan di seluruh negeri,” katanya pada sidang media selepas Sambutan Hari Polis Peringkat Ibu Pejabat Polis Kontinjen (IPK) Sabah di Dataran Kawad IPK, sini, hari ini.

Beliau berkata demikian ketika diminta mengulas saranan Ketua Polis Negara, Tan Sri Abdul Hamid Bador berhubung kenyataan terkini Korea Utara di negara ini.

Sebelum ini, Tan Sri Abdul Hamid Bador mengarahkan semua Pesuruhjaya Polis, Ketua Polis Negeri dan Pengarah Jabatan PDRM untuk memantau perkembangan semasa isu Korea Utara.

Katanya, PDRM perlu mengambil langkah berwaspada bagi mengelakkan sebarang kemungkinan kejadian yang tidak diingini berlaku di negara ini.

“PDRM sentiasa mengambil pendekatan untuk berhati-hati kerana banyak insiden isu keselamatan yang dikaitkan dengan negara Korea Utara,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Menteri Kesihatan Sabah Dilantik Pengerusi DAP Negeri

KUALA LUMPUR: Bekas Menteri Kesihatan Sabah Frankie Poon dilantik sebagai Pengerusi DAP negeri, namun Ahli Parlimen Kota Kinabalu Chan Foong Hin gagal memenangi jawatan.

Poon yang juga Ahli Dewan Undangan Negeri (ADUN) Tg Papat, telah dijangka dilantik ke jawatan itu selepas bertindak sebagai pemangku susulan kematian Pengerusi terdahulu, Ahli Parlimen Sandakan Stephen Wong pada Mac 2019.

Sementara itu, Chan mengakui keputusan berkenaan mengejutkan namun berkata itu bukan kali pertama beliau dikalahkan dalam pemilihan parti. Kali terakhir beliau berdepan kekalahan seperti itu adalah pada November 2015.

“Namun itu tidak melunturkan semangat saya,” katanya dipetik portal The Vibes.

Phong Jin Zhe, bekas Ketua Pemuda DAP Sabah DAP dilantik sebagai Setiausaha iaitu jawatan yang pernah dipegang Chan.

Sementara itu, Ahli Parlimen Tenom Noorita Sual dan Odom @ Peter Dhoms Saili @ Soili kekal sebagai Naib Pengerusi. – FMT


Pengantin Baru Rogol Adik Ipar 7 kali, Dakwa Dirasuk Syaitan Ketika Melakukan Perbuatan Terkutuk Itu

Faisal dan isterinya yang berusia 26 tahun baru sahaja bernikah empat bulan yang lalu dan menetap di sebuah rumah sewa bersama adik iparnya yang berusia 14 tahun sejak April lalu di Surabaya, Indonesia.

Difahamkan, si isteri membawa adiknya tinggal bersama kerana kedua orang tua mereka sudah bercerai.

Tetapi, air yang tenang jangan disangka tiada buaya.

Faisal tergamak merogol adik iparnya yang masih di bawah umur itu. Faisal melakukan perbuatan terkutuk itu ketika isterinya tiada di rumah atau sedang bekerja.

Namun perbuatannya itu terbongkar apabila si isteri ternampak Faisal dengan adiknya tanpa seurat benang di dalam bilik mandi.

Remaja itu berkata, dia takut menceritakan perbuatan lelaki itu kepada kakaknya.

Malah dia tidak mahu merosakkan kebahagiaan rumah tangga kakaknya yang baru sahaja dibina bersama Faisal.

Sementara itu, Faisal mengaku dia didorongi nafsu dan dirasuk syaitan ketika menggauli adik iparnya beberapa kali.

Faisal mengaku dia ada memegang tangan mangsa dan merayu tidak menjerit.

“Khilaf saya, sudah tujuh kali tapi yang kelapan tidak jadi kerana sudah kantoi di depan isteri,” katanya.

Si isteri kemudian melaporkan kejadian itu di balai polis dan Faisal terus ditahan pada Rabu lalu untuk siasatan lanjut.

Faisal akan didakwa di mahkamah dan berdepan dengan hukuman penjara maksimum 15 tahun.


RM10 Juta Naik Taraf Jalan Kampung Bunga Raya, Keningau – Bung Moktar

KENINGAU, 13 Mac : Kira-kira RM10 juta akan diperuntukkan untuk menaik taraf jalan sejauh 2.2 kilometer yang menjadi laluan utama penduduk Kampung Bunga raya dekat sini, termasuk membina tiga jambatan kecil, kata Timbalan Ketua Menteri Sabah Datuk Seri Bung Moktar Radin.

Bung Moktar yang juga Menteri Kerja Raya Sabah berkata projek tersebut akan dilaksanakan dalam masa terdekat demi kemudahan masyarakat, khususnya pelajar sekolah.

Kerajaan juga mengenal pasti beberapa batang jalan lain yang perlu dinaik taraf termasuk diturap, namun memerlukan kajian lanjut berikutan ada masalah lain seperti di Patikang Tengah yang sering dilanda banjir, katanya kepada pemberita selepas meninjau beberapa batang jalan raya yang perlu dinaik taraf di daerah ini hari ini.

Katanya Jabatan Kerja Raya akan bekerjasama dengan jabatan lain termasuk Jabatan Pengairan dan Saliran bagi mengatasi masalah tersebut sebelum projek naik taraf boleh dilaksanakan.

“Kita tidak mahu masalah jalan raya selesai tetapi ada lagi masalah lain seperti dinaiki banjir…kita mahu selesaikan masalah itu dengan serentak…oleh itu saya mahu kajian dibuat sebelum proses membuat tender projek dilakukan,” katanya.

Sementara itu, Bung Moktar berkata Jabatan Air Sabah telah diarahkan membeli empat pam air tambahan untuk mengatasi masalah air di Keningau, namun perolehan pam tersebut dijangka mengambil masa kerana perlu ditempah di luar negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja & Pelanggan Di Sabah Wajib Lengkap Dua Dos Vaksin Selepas 21 Sept

KOTA KINABALU : Penguatkuasaan untuk mewajibkan semua pekerja dan pelanggan bagi semua sektor perdagangan dan pengedaran, restoran serta pasar raya mengambil dua dos vaksin COVID-19 dilanjutkan hingga 21 Sept ini.

Menteri Kerajaan Tempatan dan Perumahan negeri Datuk Masidi Manjun berkata anjakan tarikh itu selaras dengan sasaran Sabah yang akan mencapai 60 peratus tahap vaksinasi COVID-19 pada tarikh tersebut.

“Orang ramai diingatkan sekali lagi bahawa semua pekerja dan pelanggan bagi semua sektor perdagangan dan pengedaran, restoran serta pasar raya hendaklah telah lengkap divaksinasi apabila ia dikuatkuasakan pada 21 Sept ini.

“Ini pada mulanya (penguatkuasaan) diumumkan untuk mula dikuatkuasakan selepas 15 Sept 2021. Bagaimanapun, oleh kerana tahap vaksinasi seluruh negeri Sabah sehingga ke hari ini baru mencapai 52 peratus populasi dewasa, maka tarikh kuat kuasa ini dianjakkan,” katanya dalam kenyataan hari ini.

Masidi yang juga jurucakap khas COVID-19 Sabah berkata terdapat kelewatan untuk pekerja di sektor perdagangan dan pengedaran, restoran serta pasar raya dalam menerima dos kedua, khususnya jenis  vaksin AstraZeneca.

“Oleh yang demikian, para majikan boleh memohon pengecualian sementara. Permohonan hendaklah dikemukakan kepada Pihak Berkuasa Tempatan dengan menyenaraikan nama kakitangan mereka yang terlibat, tarikh pengambilan dos pertama dan jadual tarikh pengambilan dos kedua,” katanya.

Mengulas mengenai perkembangan kes COVID-19 di Sabah, Masidi berkata jumlah kes wabak itu hari ini turun di bawah angka 2,000, iaitu 1,717 kes, penurunan sebanyak 446 kes berbanding 2,163 kes semalam. – BERNAMA


Mabuk Sampai Tembak Mati Biras

KOTA MARUDU: Lelaki maut ditembak oleh birasnya apabila berlaku perselisihan faham selepas mereka mabuk di sebuah rumah di Jalan Bintasan Darat, Kota Marudu, malam kelmarin.

Dalam kejadian 8.30 malam itu, mangsa bersama suspek dan tiga ahli keluarga sedang berkaraoke di ruang tamu sambil meminum arak.

Tiba-tiba berlaku perselisihan faham antara mangsa dan suspek sebelum tercetus bertengkar.

Mangsa kemudian dikatakan mengambil sebilah parang manakala suspek menuju ke dapur semula sambil membawa senapang buatan sendiri jenis ginsuk.

Suspek berusia 23 tahun disyaki mabuk kemudian melepaskan tembak ke arah mangsa hingga menyebabkan parah di bahagian badannya.

Mangsa berusia lingkungan 30-an disahkan meninggal dunia di lokasi kejadian.

Ketua Jabatan Siasatan Jenayah Sabah, Datuk Jauteh Dikun berkata, polis yang menerima laporan mengenai kejadian itu bergegas ke lokasi dan menahan suspek.

Katanya, pihaknya turut merampas senapang buatan sendiri jenis ginsuk yang digunakan ketika kejadian itu.

“Mayat dibawa ke Hospital Kota Marudu untuk bedah siasat manakala suspek ditahan untuk siasatan lanjut.

“Kes disiasat mengikut Seksyen 302 Kanun Keseksaan kerana membunuh,” katanya. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


‘Jangan Main-Main Dengan Saya’

KOTA KINABALU: Pemangku Presiden Persatuan Bolasepak Sabah (SAFA), Datuk Seri Bung Moktar Radin memberi amaran kepada pemain Sabah FC supaya tidak lagi menonjolkan sikap negatif yang boleh menjejaskan imej dan prestasi pasukan itu.

Amaran beliau itu hadir susulan tindakan beberapa pemain Sabah FC baru-baru ini yang dilaporkan memboikot latihan berikutan dakwaan kelewatan pembayaran gaji sehingga tular di media sosial.

“Kita kena hentikan, cukup, cukuplah. Saya beri amaran yang terakhir,” katanya pada majlis Sungkai Sabah FC di Pusat Persidangan Antarabangsa Sabah (SICC), di sini, malam tadi.

Bung Moktar yang juga Timbalan Ketua Menteri berkata beliau tidak boleh bertolak ansur dengan tindakan sedemikian dan mahu pemain menunjukkan semangat patriotik kepada pasukan dengan menunjukkan sifat kasih sayang, kesetiaan dan kecintaan.

“Jika tiada sifat-sifat kecintaan, ia boleh dianggap sebagai pembelot. Jangan main-main dengan saya. Saya tidak main politik apabila saya mahu rombak SAFA dan Sabah FC. Saya sudah melakukan banyak pengorbanan termasuk wang ringgit, masa dan pengetahuan. Namun tiada siapa yang tahu,” katanya.

Bung Moktar juga meminta pemain Sabah FC supaya mengutamakan kesatuan dalam pasukan dan tidak memikirkan soal kepentingan peribadi yang boleh menjejaskan pasukan.

“Matlamat kita bukan untuk menang semata-mata tetapi persembahan terbaik supaya penyokong berpuas hati. Jangan lagi ulangi sikap yang menjejaskan pasukan, sebaliknya Sabah FC perlu terus maju dan menjadi pasukan yang kuat. Perkara yang tidak sewajarnya jangan lagi ditimbulkan. Jangan belum main lagi, pasukan sudah kalah,” katanya.

Mengenai perlawanan menentang UiTM FC di Stadium Likas, Sabtu ini, Bung Moktar yakin Sabah FC mampu mengutip tiga mata penuh di halaman sendiri selepas berjaya mengikat Penang FC di laman lawannya itu sebelum ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lancar Program Vaksinasi Covid-19 Pada 4 Mac

KOTA KINABALU: Sabah akan melancarkan program vaksinasi Covid-19 peringkat negeri pada 4 Mac ini, kata Menteri Kerajaan Tempatan dan Perumahan negeri, Masidi Manjun.

Katanya, beliau tidak pasti sama ada Ketua Menteri Sabah, Hajiji Noor akan menjadi individu pertama yang disuntik vaksin Covid-19.

Bagaimanapun, katanya, ketua kerajaan antara penerima terawal vaksin itu, selain petugas barisan hadapan.

Setakat ini, beliau berkata, 109 pusat vaksinasi dikenal pasti akan terbabit dalam pemberian vaksin di seluruh Sabah.

“Jumlah pusat pemberian vaksin ini akan diteliti keperluannya dari semasa ke semasa oleh Pasukan Petugas Imunisasi Covid-19 (CITF) peringkat daerah masing-masing.

“Vaksin berkenaan akan dihantar ke Sabah sebanyak tiga peringkat, dengan peringkat pertama akan tiba Khamis ini.

“Apa yang saya boleh katakan, semua rakyat Sabah akan menerima vaksin itu, kecuali mereka yang telah dinasihati pihak perubatan seperti kanak-kanak kecil dan ibu mengandung,” katanya dalam sidang media perkembangan Covid-19 di Sabah.

Terdahulu, Hajiji berkata, Sabah akan menerima kumpulan pertama bekalan vaksin Covid-19 jenis Pfizer-BioNTech Khamis ini.

Dalam kenyataan ringkas hari ini, katanya, beliau akan hadir ketika vaksin itu tiba di Lapangan Terbang Antarabangsa Kota Kinabalu.

“Ia sebagai tanda yang amat penting dalam usaha membendung penularan pandemik Covid-19 di negara ini.

“Program Imunisasi Covid-19 Kebangsaan ini akan dapat dilaksanakan dengan teratur bagi memastikan kejayaannya.” – FMT


Murid Tahun 1 Hingga 4 Mula Bersekolah Pada 22 Julai 2020

PUTRAJAYA: Pada 22 Julai 2020 adalah tarikh pembukaan semula sesi persekolahan untuk pelajar tahun 1 hingga 4 di seluruh negara.

Tarikh pembukaan semula sekolah ini digunapakai oleh semua sekolah yang berdaftar dengan Kemeterian Pendidikan Malaysia. Manakala sekolah yang tidak berdaftar dengan KPM juga perlu mengikut tarikh yang ditetapkan.

Hal ini disampaikan oleh Menteri Pendidikan Malaysia, Dr Radzi Jidin dalam satu sidang media yang berlangsing pada hari ini.

Jelasnya lagi, untuk pelajar tahun 5 dan 6 adalah perlu datang lebih awal pada tarikh 15 Julai 2020 untuk memastikan pembelajaran dan penyediaan dalam ujian yang bakal dijalankan.


Dua Pelajar Maut Tercampak Keluar Dari Kenderaan

BEAUFORT: Dua pelajar lelaki maut selepas tercampak keluar dari kenderaan dinaiki mereka dalam kemalangan di Jalan Pantai Pimping, Membakut dekat sini, semalam.

Dalam kejadian jam 3.50 petang itu, Joelary Juni @ Kulin, 16, dan Mohd Fadzil Loin @ Mohd Zulkifli, yang duduk di bahagian penumpang belakang kenderaan Toyota Land Cruiser, meninggal dunia di tempat kejadian.

Ketua Polis Daerah Beaufort, Deputi Superintendan Azmir Abd Razak, berkata kenderaan yang dinaiki empat lelaki itu sedang dalam perjalanan dari arah Palu-Palu menuju ke Membakut.

“Sebaik tiba di tempat kejadian, kenderaan itu dipercayai hilang kawalan lalu terbabas ke bahu jalan sebelah kiri sebelum terbalik beberapa kali.

“Dua pelajar lelaki yang duduk di bahagian penumpang belakang tercampak keluar daripada kenderaan berkenaan dan disahkan meninggal dunia di lokasi kejadian akibat kecederaan dalaman yang parah,” katanya di sini, hari ini.

Azmir berkata, pemandu dan seorang lagi penumpang hadapan masing-masing berusia 20 dan 21 tahun, hanya cedera ringan.

“Hasil siasatan awal mendapati kemalangan itu dipercayai berpunca daripada kecuaian pemandu yang gagal mengawal kenderaan dengan baik sehingga menyebabkan kemalangan.

“Tiada unsur-unsur khianat atau jenayah dikesan dalam kemalangan itu, namun polis masih meneruskan siasatan mengikut Seksyen 41(1) Akta Pengangkutan Jalan 1987,” katanya.


Manis Muka Ditawar ‘Langit Dan Bumi’ Tinggalkan Warisan

GILIRAN MANIS MUKA DITAWAR LOMPAT PARTI

TAWAU: Selepas beberapa Ahli Dewan Undangan Negeri (ADUN) Parti Warisan Sabah (Warisan) dan DAP Sabah, kini ADUN Bugaya, Manis Muka Mohd. Darah mendakwa didatangi ejen menawarkan ‘langit dan bumi’, sekiranya bersetuju meninggalkan parti sedia ada.

Beliau yang ditemui media semalam berkata, pelbagai tawaran ‘hebat’ dilakukan termasuk jawatan dalam kerajaan negeri dengan harapan Ketua Menteri Sabah (Datuk Seri Mohd. Shafie Apdal) dan Warisan dapat digulingkan.

“Tidak cukup dengan tawaran dan ejen tersebut, mereka turut menyebarkan berita palsu termasuk mendakwa ramai ahli berhormat Warisan sudah menandatangani surat persetujuan untuk keluar parti.

“Malah mereka juga sanggup memutar belit kenyataan termasuk mereka cerita seperti menggunakan nama saya dalam senarai kabinet bayangan kerajaan baharu Sabah sebelum ditularkan di media sosial,” katanya.

Turut tersebar berita palsu kononnya beliau ditemuramah oleh sebuah stesen televisyen tempatan berkaitan pengumuman keluar parti.

Menurut Manis Muka, kehadiran ejen berkenaan menyebabkan dia kini jarang berada di rumah bagi mengelak diganggu pihak berkaitan dipercayai mempunyai kaitan dengan parti yang bercita-cita merampas pentadbiran negeri.

“Sehubungan itu, saya membuat laporan polis berkaitan penyebaran berita palsu dan kehadiran ejen berkaitan untuk tindakan lanjut.

“Selain saya, ramai lagi ADUN dan Ahli Parlimen dari Warisan turut diganggu ejen berkenaan, namun, kami enggan berpaling tadah membelakangi mandat rakyat pada pilihan raya umum lepas,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembayaran KWSP i-Lestari Terakhir Ialah Pada Bulan April 2021

Dalam artikel sebelum ini, Sabahpost sudah menjelaskan sebab mengapa pembayaran untuk bulan Februari dan Mac 2021 telah diawalkan.

Baca – Tarikh Jadual Bayaran i-Lestari KWSP Bulan Mac & April 2021 – Jadual Baru

“i-Lestari : Tarikh Bayaran i Lestari KWSP Mac 2021 Diawalkan!

Saya baru check i-Akaun pagi ni, last date pembayaran ialah 19 Mac 2021. Tapi kat withdrawal history ada date baru, 19 Feb 2021.

Maksudnya bulan Febuari ni akan ada 2 kali bayaran.. Jadinya last bayaran ialah 19 Mac 2021, sebab bulan ni kita akan dapat 2 kali bayaran..

Ngam la 12 kali kita dapat sebab i-Lestari berakhir April (12 bulan semuanya). Alhamdulillah.”

Perubahan jadual pembayaran i-Lestari berlaku disebabkan oleh pemansuhan kriteria kelayakan bagi permohonan i-Sinar.Pembayaran awal ini bertujuan untuk melancarkan transaksi bayaran i-Sinar yang akan dibuat mulai 8 Mac 2021.

Niaga Kini maklumkan sebelum ini, pembayaran i-Lestari bagi bulan Februari adalah bermula pada 2 februari sehingga 15 Februari.

Untuk pembayaran bulan Mac pula, pembayaran seharusnya dilaksanakan pada 1 Mac sehingga 11 Mac 2021

Tetapi, disebabkan kepada perubahan tarikh pembayaran daripada pihak Kumpulan Wang Simpanan Pekerja (KWSP), Pembayaran bagi bulan Mac akan dilaksanakan seperti berikut:19 Februari 2021

Kepada penerima bagi kumpulan pertama atau batch pertama, anda akan menerima pembayaran pada 19 Februari 2021 dan seterusnya akan mengikut batch masing-masing.

Bilakah Bayaran I-Lestari Untuk Bulan April?

Pembayaran i-Lestari untuk bulan April seperti yang dijadualkan sepatutnya dibayar pada 1 April 2021 akan diawalkan kepada 19 Mac 2021.

Jika diikutkan jadual asal sebelum perubahan tarikh, pembayaran terakhir i-Sinar ialah pada bulan April bermula 1 – 12 April.Memetik Kerja Semasa, kemaskini daripada KWSP turut menyatakan bahawa tarikh diatas merupakan tarikh terakhir pembayaran i-Lestari.Anda boleh rujuk gambar di bawah yang menyatakan bahawa 1 April merupakan pembayaran terakhir.

Sumber : FacebookAnda juga boleh menyemak tarikh pembayaran ke akaun anda melalui i-Akaun KWSP anda.Cara Semakan Status Pembayaran i-Lestari Secara Online

Pastikan anda kongsikan info bermanfaat ini dengan kawan-kawan, keluarga dan di semua platform sosial anda.

Semoga perkongsian anda ini akan dapat memudahkan urusan mereka yang memerlukan dan menjadi asbab pahala berpanjangan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Ada Pertembungan Kerusi Antara UMNO, Bersatu Dalam PRU15 – Bung

SEMPORNA: Pergolakan politik antara UMNO dan Parti Pribumi Bersatu Malaysia (Bersatu) yang berlaku di semenanjung Malaysia tidak memberi kesan kepada keadaan politik di Sabah.

Ketua UMNO Sabah, Datuk Seri Bung Moktar Radin, yang juga Timbalan Ketua Menteri Sabah berkata, keputusan yang dibuatnya sedikit memberi implikasi kepada kepimpinan UMNO pusat namun segala yang dilakukan adalah untuk rakyat Sabah.

“Impak dia memang sentiasa ada, cuma pendirian kita bahawa Sabah ini baharu sahaja mengadakan pilihan raya enam bulan lalu, sudah tentu harapan rakyat kepada kerajaan yang ada ini begitu tinggi.

“Sebab pertama rakyat sudah menderita akibat kekerapan pilihan raya. Yang kedua menderita kerana keadaan ekonomi tidak baik.

“Yang dahulu mempunyai perniagaan, kini sudah tiada lagi. Yang dahulu ada pekerjaan, kini sudah tiada lagi,” katanya.

Bung Moktar berkata, keputusan yang dibuat untuk UMNO Sabah terus bekerjasa dengan Bersatu Sabah adalah berat namun sudahpun dijelaskan kepada pucuk pimpinan agar Sabah terus maju melangkah ke hadapan.

“Selaku Ketua UMNO Sabah, saya menimbang iaitu semasa pilihan raya kita memberi jaminan kepada rakyat.

“Apabila kita diberi mandat, kita akan perkukuhkan kerajaan yang sedia ada untuk membangun negeri Sabah dan membela untung nasib rakyat.

“Memang berat keputusan diambil ini tetapi ia telah dijelaskan kepada pemimpin UMNO termasuk Presiden UMNO bahawa betapa perlu kami pertahankan kerajaan GRS bukan sahaja untuk menghormati rakyat tetapi untuk memastikan Sabah akan terus tidak ketinggalan daripada negeri lain,” katanya lagi.

Pihaknya juga memberi jaminan bahawa tidak akan ada pertembungan kerusi antara UMNO dan Bersatu dalam Pilihan Raya Umum ke-15 (PRU15).

“Ini akan kami bincangkan, perhalusi bagaimana mekanisme atau pendekatan yang akan kami gunakan untuk memastikan tidak akan ada pertembungan di antara kami dalam PRU yang akan datang ini. Kita berdoa mudah-mudahan tidak ada,” katanya semasa ditemui selepas merasmikan Marina Sea Fest Hotel milik Datuk Chua Ching Wah di Semporna, Sabah pada Ahad.

Terdahulu Presiden UMNO, Datuk Seri Zahid Hamidi mengumumkan dalam Perhimpunan Agung UMNO (PAU2020) pada 28 Mac lalu bahawa UMNO tidak akan bekerjasama dengan Bersatu dalam PRU15. – AWANI


Bunuh Rakan Serumah Kerana Masalah Air

KINABATANGAN: Hanya kerana masalah bekalan air, dua rakan serumah bergaduh sehingga seorang daripada mereka terbunuh di Ladang Malangking, dekat sini, kelmarin.

Kejadian 5.30 petang itu dilaporkan membabitkan dua pekerja ladang berusia dalam lingkungan 30-an.

Ketua Polis Daerah Kinabatangan, Superintendan Dzulbaharin Ismail berkata, dua lelaki itu bergaduh dalam rumah pekerja di ladang berkenaan.

Menurutnya, mangsa ditetak oleh suspek di bahagian pinggang menggunakan sebilah parang sehingga parah.

“Beberapa penduduk sekitar menyedari kejadian selepas mangsa berlari keluar daripada rumah dalam keadaan berlumuran darah.

“Ada saksi melihat suspek melarikan diri dari pintu belakang rumah, namun tidak ada berani menahannya kerana suspek memegang sebilah parang,” katanya dalam kenyataan media, hari ini.

Beliau berkata, mangsa dikejarkan ke Hospital Kinabatangan oleh pekerja ladang, bagaimanapun mangsa disahkan meninggal dunia pada 10 malam.

Katanya, sebelum meninggal dunia, mangsa sempat menceritakan kejadian kepada seorang saksi yang membawa mangsa ke hospital.

“Punca kejadian pergaduhan berlaku disebabkan salah faham suspek dengan mangsa berkaitan penggunaan air di rumah.

“Mangsa dilaporkan sering membazir air. Isu ini timbul kerana kawasan perumahan itu sering mengalami masalah bekalan air,” katanya.

Katanya, siasatan lanjut juga mendapati suspek dan mangsa tinggal bersama dan bekerja lebih kurang lima bulan di ladang berkenaan.

“Namun, setakat ini tiada sebarang tangkapan dilakukan. Operasi mengesan suspek sedang giat dijalankan dengan dibantu oleh Unit Anjing Pengesan (K9) Ibu Pejabat Polis Daerah (IPD) Lahad Datu.

“Orang awam yang mempunyai maklumat boleh menghubungi Pegawai Penyiasat Inspektor Richarles Edward ditalian 089-561890 atau 014-3217050 untuk membantu siasatan,” katanya.

Kes disiasat mengikut Seksyen 302 Kanun Keseksaan kerana membunuh. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: Calon Warisan Mohon Maaf Jika Ada Kesalahan Silam

KIMANIS: Calon Parti Warisan Sabah (Warisan) Datuk Karim Bujang memohon maaf kepada pengundi bagi Pilihan Raya Kecil (PRK) Parlimen Kimanis jika beliau pernah melakukan kesalahan semasa menjadi ahli Dewan Undangan Negeri (ADUN) Bongawan, sebelum ini.

Tanpa menjelaskan kesilapan itu, Karim berkata sebarang kesalahan dilakukannya sebelum ini adalah tidak disengajakan dan beliau merayu supaya diberikan peluang untuk mewakili rakyat di kawasan Parlimen Kimanis ini.

“Saya ingin mohon maaf sekiranya saya ada melakukan kesalahan yang saya tidak sengajakan sebelum ini.

“PRK ini begitu penting kerana ia bakal menentukan masa hadapan kita. Kita harus membuat keputusan yang betul,” katanya ketika berucap semasa berkempen di Kampung Bandau, Membakut di sini, hari ini.

Karim, 67, pernah menjadi ADUN Bongawan dari 1990 hingga 2013 selain pernah menjawat jawatan kanan dalam Kabinet Sabah sebagai pembantu menteri.

DUN Bongawan terletak di bawah Parlimen Kimanis. Satu lagi kawasan dalam parlimen berkenaan ialah DUN Membakut.

PRK Kimanis bakal menyaksikan pertembungan satu lawan satu antara calon Warisan dan Barisan Nasional (BN).

Warisan mempertaruhkan Karim manakala BN meletakkan Ketua Bahagian UMNO Kimanis, Datuk Mohamad Alamin, 48, sebagai calon.

Suruhanjaya Pilihan Raya (SPR) menetapkan hari pengundian pada 18 Jan, manakala pengundian awal pada 14 Jan.


Penerima BPN Tiada Akaun Bank Boleh Ambil Tunai Di BSN

SHAH ALAM – Penerima Bantuan Prihatin Nasional (BPN) yang tidak mempunyai akaun bank boleh menerima bayaran secara tunai di cawangan Bank Simpanan Nasional (BSN) mulai hari ini sehingga 31 Disember 2020.

Menurut Kementerian Kewangan, terdapat sebahagian kecil penerima B40 yang telah diluluskan BPN tetapi belum menerima pembayaran berkenaan kerana tidak mempunyai akaun bank atau bayaran BPN gagal dikreditkan ke dalam akaun mereka.

“Penerima yang ke cawangan BSN perlu membawa kad pengenalan masing-masing dan dinasihatkan agar mematuhi penjarakkan sosial serta arahan kesihatan dan keselamatan daripada anggota Polis Diraja Malaysia (PDRM) dan anggota Jabatan Sukarelawan Malaysia (Rela) yang bertugas.

“Inisiatif di atas adalah hasil daripada langkah Prihatin di bawah matlamat Lindungi Rakyat, bagi memastikan kerajaan dapat menyalurkan bantuan kepada masyarakat B40 yang amat memerlukannya, terutamanya dengan penyambungan Perintah Kawalan Pergerakan (PKP) sehingga 28 April 2020.

“Kerajaan berharap agar bantuan ini dapat sedikit sebanyak meringankan beban kehidupan golongan yang disasar ini,” katanya dalam satu kenyataan hari ini.

Untuk senarai cawangan yang dibuka atau maklumat lanjut, penerima boleh melayari laman web BSN.

Untuk rekod, sehingga hari ini, kerajaan telah menyalurkan BPN kepada 6.5 juta penerima golongan berpendapatan rendah (B40) melibatkan bayaran melebihi RM4.8 bilion.


Pemandu e-Hailing & Rakan Dipenjara Kerana Rompak Penumpang

TAWAU: Seorang pemandu e-hailing dihukum penjara 10 tahun, manakala rakannya dikenakan hukuman sama selama 11 tahun bersama enam sebatan oleh Mahkamah Sesyen, di sini, selepas mengaku salah melakukan rompakan berkumpulan ke atas seorang lelaki.

Hukuman diputuskan Hakim Awang Kerisnada Awang Mahmud selepas kedua-dua tertuduh, Ziana Abdul Zain, 27 dan Hamzah Syed Hamid, 26 mengaku bersalah atas pertuduhan mengikut Seksyen 395 dan Seksyen 397 Kanun Keseksaan.

Berdasarkan pertuduhan, kedua-dua mereka didakwa melakukan rompakan berkumpulan bersama seorang lagi rakan yang masih bebas ke atas harta milik Mohd Rizwan Evaristus, 27, iaitu satu unit telefon bimbit jenama Vivo ketika mangsa menggunakan perkhidmatan e-hailing dipandu Ziana di hadapan sebuah hotel, di pusat bandar dekat sini, jam 3.36 pagi pada 14 Jun lalu.

Semasa rompakan, Ziana yang juga warga Filipina berstatus pendatang asing tanpa izin (PATI) memandu kenderaan jenis Proton Gen2 bersama dua lelaki termasuk Hamzah bersembunyi di tempat duduk belakang, sebelum seorang daripadanya mengacukan senjata berbahaya (pisau) kepada mangsa.

Mereka didakwa mengikut Seksyen 395 Kanun Keseksaan yang dibaca bersama Seksyen 397 kanun sama yang membawa hukuman penjara maksimum 20 tahun dan sebat.

Terdahulu, Timbalan Pendakwa Raya Mohd Suhaimi Suriana, memohon mahkamah menjatuhkan hukuman setimpal mengambil kira trauma dilalui mangsa ketika bergelut menyelamatkan diri semasa hari kejadian, selain kesalahan dilakukan amat serius serta demi kepentingan awam.

Kedua-dua tertuduh tidak diwakili peguam bagaimanapun dalam rayuan masing-masing memohon hukuman diringankan.

Awang Kerisnada menetapkan hukuman penjara bermula tarikh mereka ditangkap iaitu 15 Jun lalu, selain memerintahkan Ziana dirujuk kepada Jabatan Imigresen sebaik selesai menjalani hukuman untuk di usir pulang ke negara asal. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Jangan Pergi Dekat Sungai Atau Tasik Lepas Makan Daging Buaya” – Orang Borneo Kongsi Kepercayaan Mistik Makan Daging Buaya

Rasanya setiap kaum mahupun etnik sudah pastinya mempunyai kepercayaan tersendiri yang mereka patuh dan ikuti terutamanya melibatkan pantang larang.

Bagi orang Iban, salah satu kepercayaan yang mereka amalkan ialah jangan dekati tasik ataupun sungai kalau korang memakan daging buaya. Haa nak tahu apa sebabnya? Ini apa yang diceritakan orang Borneo menerusi tweet di bawah.

“Ia seperti korang memakan saudara orang lain”

To ibans, if you're eating this, don't go near to any rivers or lakes cause due to the iban beliefs, you're like eating someone's family member. IKUT KEPERCAYAAN IBAN LAH. https://t.co/HD0W4Khy0v

Daging buaya boleh dianggap sebagai makanan eksotik yang sukar didapati dan tak ramai yang menggemarinya kerana memakan haiwan buas bukanlah satu kebiasaan ramai.

Menerusi tweet seorang netizen yang teruja pertama kali melihat daging buaya, dia tertanya-tanya juadah apakah yang boleh dia masak dengan daging buaya tersebut.

Tapi tweet itu tiba-tiba jadi viral lepas seorang netizen lain retweet posting terbabit dan mendedahkan kepercayaan orang Iban bagi seseorang yang memakan daging buaya.

Menurutnya, bagi yang memakan daging buaya, eloklah jangan berkunjung ke sungai mahupun tasik kerana ikut kepercayaan Iban, korang sepertinya dah memakan saudara ‘orang lain’.

Saudara ‘orang lain’ maksudnya kat sini, korang mungkin dah makan abang ke, kakak ke atau sesiapalah family members ‘si buaya’ yang menghuni kawasan sungai atau tasik tersebut. Erk!

“Cikgu aku bagitahu, bujang senang buru mereka yang makan daging buaya selama 7 keturunan”

Malah kepercayaan yang diceritakan kat atas ni jugak macam urban legend lah bagi mereka yang tinggal di Sarawak.

Ada yang cerita, kalau buaya macam bujang senang tahu korang makan daging ‘saudara’ mereka… haaa abislah 7 keturunan korang kena buru tau!

Keluarga buat perjanjian dengan buaya, jerung dan penyu…?

Tak cukup dengan itu, ada pula di kalangan netizen mula menceritakan rupanya keluarga mereka pernah mengadakan perjanjian dengan haiwan seperti buaya atau jerung demi kebaikan ‘bersama’.

Kalau salah satunya melanggar perjanjian tersebut macam tiba-tiba pergi makan shark fin ke apa, adalah akibat yang mereka kena lalui. Fuh scary pulak min baca! Macam kisah dahulukala.

So macam mana, family atau keturunan korang pun ada ke kepercayaan mistik sebegini? Share dengan kami di ruang komen okay!


BERSATU Tidak Masuk Sabah

CYBERJAYA, 17 Dis – Parti Pribumi Bersatu Malaysia (Bersatu) tidak akan melebarkan sayapnya ke Sabah, kata Pengerusinya Tun Dr Mahathir Mohamad hari ini.

“Tidak, kami tidak akan bentuk apa-apa parti di Sabah. Penduduk Sabah boleh pilih parti mereka,” kata Perdana Menteri ketika ditanya media selepas menghadiri satu majlis dialog dengan pemacu industri berteknologi tinggi di sini, mengenai kemungkinan Bersatu meluaskan sayapnya ke Sabah.

Presiden Bersatu Tan Sri Muhyiddin Yassin sebelum ini dilaporkan berkata terdapat permintaan untuk parti itu melebarkan sayap ke Sabah susulan tindakan 14 wakil rakyat dan pemimpin kanan UMNO negeri itu bertindak keluar parti.

Mengenai permohonan Tan Sri Thamby Chik menyertai Bersatu selepas menyerahkan borang keahlian ketika konvesyen parti itu di Melaka semalam, Dr Mahathir berkata parti itu hanya akan menerima bekas Ketua Menteri Melaka itu jika sesuai.

“Kita bukan boleh terima semua orang. Setengah orang kita kena kaji dulu semasa dia ‘independence’ (bebas),” kata Dr Mahathir pemberita ketika ditemui selepas sesi dialog dengan 50 pemacu industri berteknologi tinggi di Malaysian Industry-Government Group for High Technology (MIGHT) di sini.

Mengenai laporan peletakan jawatan Nurul Izzah Anwar dalam PKR, Dr Mahathir berkata anggota Parlimen Permatang Pauh itu tentu mempunyai sebab tersendiri untuk berbuat demikian.

“Saya bukan dari PKR, saya tidak tahu, tentu dia ada sebab tersendiri. Saya tidak tahu apa-apa berkaitan dengan apa yang sedang berlaku dalam PKR,” katanya.

Nurul Izzah Anwar hari ini mengumumkan peletakan jawatan sebagai Naib Presiden PKR serta mengundurkan diri daripada jawatan sebagai Pengerusi PKR Pulau Pinang.

Timbalan Presiden PKR Datuk Seri Mohamed Azmin Ali yang turut ditemui media berkata beliau baru sahaja mendapat maklumat mengenai perletakan jawatan itu

“Saya baru mendapat berita ini dan saya akan berjumpa dengan dia (Nurul Izzah) untuk tanya apa yang berlaku. Itu saja komen saya,” katanya.

Kepada soalan mengenai Setiausaha Politik beliau Muhammad Zahid Md Arip yang dikaitkan dengan pertuduhan rasuah melibatkan bekas Pengerusi Felda Tan Sri Mohd Isa Abdul Samad, Dr Mahathir berkata tuduhan tidak bermakna seseorang itu bersalah.

“Tuduhan dibuat atas asas yang didapati. Kita kena tunggu sehingga dia dibicara jika didapati bersalah barulah kita boleh akui dia salah.Tuduhan saja tidak bermakna dia salah,” katanya.


Guru Maut Ketika Mendaki

KINABATANGAN: Seorang guru maut ketika menjalani aktiviti mendaki di Taman Rekreasi Bukit Air Terjun Tawai Kampung Entilibon Tongod pada Sabtu lepas.

Ketua Balai Bomba dan Penyelamat Kinabatangan Nurul Azlan Shah Jamaluddin berkata, mangsa Jahir Korotok, 29, didapati tidak sedarkan diri ketika mendaki bukit itu.

Beliau berkata, sebelum kejadian kira-kira jam 8 pagi, terdapat kumpulan seramai 10 orang melakukan aktiviti mendaki bukit di taman rekreasi berkenaan.

“Sekitar jam 12 tengah hari, salah seorang daripada anggota kumpulan pendaki itu dilaporkan tidak sedarkan diri,” katanya ketika dihubungi di sini.

Beliau berkata, pasukan operasi menyelamat dan mencari (SAR) melibatkan anggota Polis Diraja Malaysia (PDRM), Angkatan Pertananan Awam Malaysia (APM) dan Jabatan Bomba Dan Penyelamat Malaysia (JBPM) menemui kumpulan pendaki itu di lokasi 4.8 kilometer dari lokasi bermula pendakian.

Katanya, pihak JBPM Kinabatangan menerima panggilan pada jam 2 pagi tadi dan bergegas ke lokasi kejadian lebih kurang 150 kilometer dari Balai Bomba Kinabatangan.

Azlan berkata, mangsa yang juga seorang guru di Sekolah Kebangsaan (SK) Linayukan disahkan meninggal dunia.

“Pasukan penyelamat dengan kerjasama Jabatan Perhutanan Sabah dan pemandu pelancong berjaya membawa turun mayat mangsa kira-kira jam 5.57 pagi dan diserahkan kepada pihak polis,” katanya

Sementara itu, Ketua Polis Daerah Kinabatangan Superintenden Dzulbaharin Ismail berkata, mayat mangsa kemudiannya dihantar oleh pihak polis ke hospital untuk dibedah siasat.

Dzulbaharin berkata, kes diklasifikasikan sebagai kematian mengejut berikutan tiada unsur jenayah yang menyebabkan kematian mangsa. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Bakar Anak & Suami Kerana Enggan Jual Rumah Pusaka Untuk Bayar Hutang RM2.97 Juta

Bengang suami tidak mahu menjual rumah pusaka untuk melangsaikan hutang RM2.97 juta, si isteri tergamak mengupah pembunuh upahan untuk membunuh suami dan anak tirinya.

Aulia Kesuma, 35, mengupah empat pembunuh upahan untuk membunuh Edi Chandra Purnama, 54, dan M Adi Pradana, 23, di rumah mereka di Lebak Bulus, Jakarta Selatan dalam kejadian Ogos lalu.

Setelah dibunuh, suspek meletak mayat dua beranak itu di dalam kereta yang ditinggalkan di stesen minyak.

Pada 25 Ogos, 7 pagi, Aulia ditemani seorang anak, memandu kereta itu ke satu lokasi di Jawa Barat dan dalam perjalanan ke lokasi itu, dia sempat membeli minyak petrol.

Setibanya di lokasi, Aulia meminta anaknya membakar kereta itu.

Ketua Polis Sukabumi, Superintendan Nasriadi berkata, siasatan mendapati Aulia sebelum ini membuat pinjaman bank di atas namanya berjumlah 7 bilion rupiah (RM2 juta), 2.5 bilion rupiah (RM748,000) di atas nama dia dan suaminya serta mempunyai tunggakan kad kredit berjumlah 500 juta rupiah (RM149,000).

Difahamkan, pasangan itu merancang menggunakan pinjaman itu untuk mengusahakan beberapa perniagaan termasuk restoran, tetapi perancangan mereka menemui kegagalan.

Suspek kemudian memujuk mangsa menjual rumah mereka untuk melangsaikan hutang. Tetapi cadangan suspek tidak dipersetujui oleh Edi kerana rumah itu adalah harta pusaka peninggalan ibu bapanya.

Berang dengan keengganan suami, Aulia nekad mengupah empat pembunuh upahan untuk membunuh Edi dengan upah 500 juta rupiah.

Ketika ditemui wartawan, Aulia mengaku dia lega selepas menamatkan riwayat dua beranak itu kerana rumah itu telah disita oleh pihak bank untuk melunas hutangnya.

“Maksud lega itu, saya sempat mengucapkan Alhamdulillah dalam hati. Akhirnya saya lepas dari hutang yang benar-benar menghimpit saya.

“Sebelum ini saya berasa stress dan tergerak hati mahu membunuh diri kerana terpaksa membayar hutang itu setiap bulan,” katanya.

Ekoran kejadian itu, suspek ditahan dan akan diarahkan menjalani pemeriksaan mental berikutan keterangan yang diberikannya agak pelik.

Manakala anaknya dirawat di hospital selepas badannya melecur ketika membakar kereta itu.


PBS Sah Bertanding PRK Sandakan

KOTA KINABALU: Parti Bersatu Sabah (PBS) mengesahkan akan bertanding dalam pilihanraya kecil Sandakan pada Mei 11.

Keputusan dibuat selepas perkara itu dibincangkan oleh Biro Politik parti itu, kata Presiden, Datuk Seri Dr Maximus Ongkili.

Beliau berkata PBS sedang memeriksa senarai “yang agak panjang” untuk mencari calon boleh menang sebagai menyahut sokongan dan permintaan akar umbi di sana.

“Kita masih lagi memeriksa senarai dan berharap akan dapat membuat pengumuman sehari sebelum Hari Penamaan Calon.

“Kami mempunyai satu senarai calon yang agak panjang dan kami masih lagi menerima nama-nama dari ahli dan akar umbi di Sandakan,” katanya.

Antara mereka yang berada dalam senarai ialah pemimpin parti dan juga dari luar.

“Kita amat teruja untuk mengibarkan bendera PBS di PRK itu nanti. Kita mohon kepada pengundi di Sandakan untuk memberi sokongan kepada PBS sebagai wakil dan suara mereka di Parlimen.

“PBS juga bersedia untuk bekerjasama dengan parti pembangkang sehaluan pemikiran dengan PBS, samaada parti tempatan mahupun kebangsaan,” ujarnya.

Tahun 1999 merupakan kali terakhir PBS bertanding dalam pilihanraya menggunakan lambang dan benderanya sendiri.

PBS menyertai Barisan Nasional kembali pada tahun 2002 tetapi berikutan kekalahan teruk pada Pilihanraya Umum ke-14 2018, parti itu meninggalkan BN.

Tarikh Penamaan Calon PRK Sandakan ialah pada 27 April dan pengundian pada 11 Mei.

Kerusi Parlimen Sandakan kosong apabila penyandangnya Datuk Stephen Wong meninggal dunia akibat sakit jantung pada 28 Mac.

Terdapat 39,777 pengundi berdaftar di Sandakan iaitu 49 peratus kaum Cina, 44 peratus Bumiputera Islam dan selebihnyan Bumiputera bukan Islam.-SabahNewsToday


WARISAN Sah Bertanding Di PRK Kimanis

KOTA KINABALU: Calon Parti Warisan Sabah (Warisan) bagi Pilihan Raya Kecil (PRK) Parlimen Kimanis masih menjadi tanya tanya apabila Presiden Warisan, Datuk Seri Panglima Haji Mohd Shafie Apdal tidak menyebut sebarang nama calon yang akan bertanding dalam PRK berkenaan.

Ketua Menteri ini  bagaimanapun mengesahkan memang calon Warisan yang akan bertanding dalam PRK Parlimen Kimanis. Persefahaman telah dibuat untuk memutuskan perkara ini.

“Sudan tentu (calon Warisan), saya harap begitu. Saya fikir persefahaman telah dibuat dan kita juga sudah menyatakan bahawa kami (Warisan) yang membawa kes ini ke mahkamah,” katanya ketika ditanya mengenai calon PRK Parlimen Kimanis, di sini hari ini.

Beliau berkata demikian ketika sidang media sebaik sahaja tiba daripada lawatan kerja selama lima hari di Jepun.

Beliau juga mengingatkan sesiapa pun calon Warisan yang diletakkan untuk bertanding, calon itu haruslah seorang yang digemari rakyat di kawasan berkenaan.

Beliau berkata, biarpun parti belum menetapkan siapa calon Warisan yang akan bertanding di Kimanis namun, calon itu mestilah calon yang boleh mewakili suara rakyat Kimanis.

Mengenai siapa calon yang akan bertanding, beliau berkata, calon akan diputuskan kemudian selepas mengetahui tarikh PRK Parlimen Kimanis.

Ditanya adakah Datuk Karim Bujang akan bertanding semula, Mohd Shafie berkata, kepimpinan parti belum memutuskan siapa calon.

“Kita akan melihat beberapa nama dan kita akan putuskan perkara itu apabila tiba masanya kerana saya perlu tahu tarikh pilihan raya terlebih dahulu.

“Apa yang penting buat masa sekarang, kita kena bersiap-siaga. Biarpun sebenarnya kita telah lama bersedia iaitu sejak kes ini dibawa ke mahkamah.

“Kita kena bersedia kerana dalam hidup kita tidak boleh memandang ringan dan terlalu yakin bahawa kita boleh menang.

“Kita harus mendekati sebanyak mana pengundi. Jangan bersikap angkuh dan sombong,” katanya.

Ditanya tentang pesaing terdekat Warisan, Mohd Shafie berkata, beliau tidak dapat menyatakan siapa calon yang kuat namun, dalam politik segala perkara tidak harus dipandang ringan walau siapa juga calon di pihak lawan.

PRK Kimanis diadakan setelah Mahkamah Persekutuan pada 2 Disember lalu mengekalkan keputusan Mahkamah Pilihan Raya Sabah untuk membatalkan kemenangan Datuk Seri Anifah Aman di Parlimen Kimanis dalam Pilihan Raya Umum ke-14 (PRU14).


Penemuan Terbaharu Insiden Tembakan Pesawat MH17

Amsterdam: Penyiasat antarabangsa yang mengendalikan kes pesawat Malaysia Airlines MH17 yang ditembak jatuh, semalam, memaklumkan mereka akan membentangkan penemuan terbaharu, minggu depan.

Keluarga mangsa dan media dijangka akan diberikan taklimat mengenai perkembangan siasatan, pada 19 Jun ini, menurut kenyataan pendakwa raya.

MH17 ditembak di atas ruang udara wilayah yang dikuasai angkatan pemisah pro Russia di timur Ukraine, ketika dalam penerbangan dari Amsterdam ke Kuala Lumpur sehingga mengorbankan semua 298 kru dan penumpang.

Kira-kira dua per tiga penumpang adalah warga Belanda. Pihak berkuasa di Belanda enggan memberikan butiran lanjut, namun stesen penyiaran kerajaan Belanda, NOS, semalam, melaporkan penyiasat mahu mendedahkan identiti suspek.

Pasukan Siasatan Bersama yang cuba mencari suspek mengikut undang-undang Belanda itu sudah membuktikan bahawa sistem peluru berpandu berasal daripada Briged Anti Pesawat ke-53 Russia yang berpangkalan di bandar Kursk, Russia.

Penyiasat berkata, langkah mereka yang seterusnya adalah mengenalpasti suspek individu dan cuba membicarakan mereka. Beberapa pegawai Belanda memaklumkan Russia enggan bekerjasama.

Ia dijangka tidak akan menyerahkan mana-mana suspek berpotensi yang mungkin berada dalam wilayahnya. Pasukan Siasatan Bersatu itu ditubuhkan pada 2014 oleh Australia, Belgium, Malaysia, belanda dan Ukraine untuk menjalankan siasatan secara bersama.

Belanda dan Australia yang menyaksikan 38 rakyat terkorban akan memastikan Russia bertanggungjawab mengikut undang-undang secara kewangan atau peralatan membabitkan pemberontak pro Russia yang memerangi tentera kerajaan Ukraine. – Reuters


Isteri Allahyarham Sendiri Yang Mahu Keluar Dari Rumah – Ali Puteh Dedah Cerita Sebenar

Tindakan adik Allahyarham Abam Bocey yang memuat naik status berbaur hinaan terhadap balu abangnya iaitu Noor Hidayah berkaitan dengan soal harta menimbulkan kemarahan netizen. Apa yang dilakukannya itu dianggap biadab dan tidak menghormati kakak iparnya yang baru sahaja kehilangan suami tercinta.

Kemarahan Ali berpunca dari Facebook Live yang dibuat oleh Datuk Seri Aliff Syukri ketika menemuramah Hidayah dan bertanyakan beberapa soalan sensitif serta provokasi berkaitan harta peninggalan arwah suaminya.Tidak mahu timbul sebarang spekulasi dan fitnah, akhirnya Ali telah tampil menjelaskan perkara sebenar.

Isu kereta, dompet & tindakan balu Abam keluar dari rumah

Ali Puteh menjelaskan apa yang dilakukannya semata-mata mahu menguruskan harta peninggalan arwah Abam termasuk hutang dan urusan faraid. Ada sebab mengapa dia mengambil dompet Allahyarham kerana memerlukan informasi berkaitan kerja dan segala hutangnya.

Tindakannya itu sudah dimaklumkan kepada Hidayah dan kakak iparnya itu sudah bersetuju.

Pada masa yang sama, Ali turut menafikan dakwaan Hidayah dihalau keluar sehelai sepinggang dari rumah sedangkan ia adalah kehendaknya sendiri. Meninggalkan rumah tersebut pada hari keenam arwah meninggal dunia.

Harapnya dengan penjelasan Ali ini, tiada lagi pihak yang salah faham dan mencetuskan lagi spekulasi liar. Kami harap perkara ini tidak berpanjangan dan dapat diselesaikan dengan cara baik.

Sumber Berita : Official Ria X


Jangan Beri Kontrak Kepada Ahli Keluarga – SPRM Sabah

SANDAKAN: Warga pendidik, khususnya guru besar dan pengetua sekolah, harus memberi perhatian serius terhadap kesalahan penyalahgunaan kuasa, terutamanya dalam pemberian kontrak sekolah kepada ahli keluarga.

Pengarah Suruhanjaya Pencegahan Rasuah Malaysia (SPRM) Sabah S Karunanithy, berkata tindakan memberi kontrak kepada ahli keluarga merupakan kesalahan serius membabitkan guru besar atau pengetua.

“SPRM sering menerima banyak aduan mengenai kesalahan ini, walaupun sudah jelas bahawa guru besar dan pengetua tidak boleh menggunakan kedudukannya untuk mendapatkan suapan, termasuk memberi kontrak kepada syarikat ahli keluarga.

“Tahun ini sahaja ada enam kes di Sabah yang dituduh di mahkamah dan SPRM sentiasa mengadakan program kesedaran supaya perkara ini tidak lagi berlaku,” katanya kepada pemberita selepas menyampaikan taklimat pada Program Bicara Awal Tahun Pengarah Pendidikan Sabah bagi Zon Sandakan di sini hari ini.

Karunanithy turut menasihatkan guru besar dan pengetua supaya mengeluarkan nama syarikat ahli keluarga yang tersenarai untuk pertimbangan mendapatkan kontrak di sekolah masing-masing.

Katanya lagi, syarikat yang guru besar atau pengetua mempunyai kepentingan perlu dicatatkan dalam minit mesyuarat proses pemberian kontrak sebagai syarikat yang sudah dikeluarkan daripada senarai pemohon kontrak.

Sementara itu, Pengarah Pendidikan Sabah, Dr Mistirine Radin, berkata program berkenaan diadakan setiap awal tahun bagi berkongsi maklumat pengurusan sekolah dan sering menjemput pegawai SPRM untuk memberi taklimat.

“Kami (Jabatan Pendidikan Sabah) bukan sahaja mahu menjadikan pendidikan itu telus kepada murid, tetapi juga mahu mendidik guru, guru besar dan pengetua serta pegawai pendidikan daerah supaya kesalahan membabitkan guru tidak lagi berulang…tidak mahu kes baharu,” katanya. – BERNAMA


Hukuman Berat Menanti Pemandu Mabuk

PUTRAJAYA: Pindaan Akta Pengangkutan Jalan 1987 (Akta 333) bakal menyaksikan hukuman lebih berat dikenakan kepada individu yang disabit kesalahan memandu di bawah pengaruh alkohol, dadah atau secara berbahaya.

Menteri Pengangkutan, Datuk Seri Dr Wee Ka Siong, berkata draf pindaan Akta 333 sudah dihantar ke Jabatan Peguam Negara, sebelum dihantar ke setiap kementerian dan dijangka dibentang pada Mesyuarat Kabinet, dua minggu lagi.

Pindaan itu, katanya, dijangka dibentangkan di Dewan Rakyat, Julai ini, selain hasilnya adalah bersandarkan hasil pungutan suara diterima daripada 345,021 responden melalui proses pungutan suara dilakukan kementerian, baru-baru ini.

“Kita akan menyaksikan peningkatan mendadak ketiga-tiga hukuman bagi Seksyen 41 hingga 45 Akta 333.

“Bagaimanapun, ia belum boleh didedahkan kepada umum, selain usaha ini merentasi kepentingan kaum, agama dan politik yang pasti mendapat sokongan.

“Saya juga ada menerima khidmat pesanan ringkas daripada rakan pembangkang yang menyatakan sokongan terhadap pindaan ini, selain mahu hukuman ditingkatkan,” katanya dalam temu bual khas sempena 100 hari beliau dilantik ke jawatan itu.

Akta sedia ada memperuntukkan hukuman penjara antara tiga hingga 10 tahun dan denda antara RM8,000 hingga RM20,000, jika disabit kesalahan mengikut Seksyen 44 (a) Akta 333 kerana memandu di bawah pengaruh alkohol atau dadah dan menyebabkan kematian.

Hukuman sama turut diperuntukkan bagi individu disabit bersalah mengikut Seksyen 44 (b) Akta 333 kerana memandu dengan kandungan alkohol dalam badan, nafas, darah atau air kencing melebihi had ditetapkan dan menyebabkan kematian.

Seksyen 45A (1) Akta 333 memperuntukkan hukuman denda antara RM1,000 hingga RM6,000 atau penjara maksimum setahun, jika disabit kesalahan kerana memandu, cuba memandu atau menjaga kenderaan ketika mabuk.

Ka Siong berkata, kerajaan sedia menurunkan had kandungan alkohol dibenarkan ketika memandu mengikut ketetapan Pertubuhan Kesihatan Sedunia (WHO).

“Ketika ini kadar ditetapkan ialah 35 mikrogram alkohol dalam 100 milimeter (mm) nafas; 80 miligram (mg) alkohol dalam 100mm darah atau 107mg alkohol dalam 100mm air kencing, berbanding paras disaran WHO (0.05g/dl)

“Ada pihak mahu kandungan alkohol pemandu ditetapkan pada paras sifar. Namun, ia sukar kerana jika kita minum ubat batuk contohnya, akan ada bacaan alkohol dan ia akan diperhalusi,” katanya.

Mengulas hasil pungutan suara orang ramai, katanya, tiga peratus daripada keseluruhan responden pernah memandu selepas mengambil minuman beralkohol, 11 peratus pernah terbabit kemalangan berikutan pemandu mabuk sementara lima peratus tidak setuju menggunakan perkhidmatan awam jika mabuk.

“Bagi ruangan pengetahuan mengenai peraturan sedia ada, tiga peratus tidak tahu memandu di bawah pengaruh alkohol adalah kesalahan dan 65 peratus lagi tak maklum berhubung had alkohol dalam darah (BAC) ditetapkan Akta 333.

“Selain itu, 98 peratus bersetuju supaya kerajaan tak berkompromi isu ini, manakala setuju ketiga-tiga hukuman sedia ada diberatkan (94 peratus) dan mahu hukuman mati dijadikan hukuman setimpal kepada pesalah menyebabkan kematian (43 peratus).

Ditanya kesediaan kerajaan memfailkan pertuduhan mengikut Seksyen 302 Kanun Keseksaan bagi kes pemandu mabuk, beliau sebaliknya menasihati orang ramai supaya tidak terburu-buru untuk menghukum pesalah.

“Walaupun ada desakan orang ramai supaya pemandu mabuk dikenakan hukuman mati atau di bawah Seksyen 302 Kanun Keseksaan (membunuh), namun masyarakat tidak harus terburu-buru, sebaliknya perlu bertindak mengikut lunas undang-undang.

“Jika Seksyen 302 Kanun Keseksaan digunakan, ia perlu dibuktikan di mahkamah bahawa pemandu mabuk terbabit ada niat untuk membunuh mangsa. Kita tak mahu mereka terlepas kerana niat (membunuh) gagal dibuktikan.

“Betul kita geram tetapi tidak boleh ambil tindakan melulu. Jika polis mendapati ada unsur jenayah lain, biar mereka gunakan akta bersesuaian untuk tuduh suspek dan biarkan polis jalankan siasatan,” katanya.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Iman’, Badak Sumbu Sumatera Betina Terakhir Semakin Tenat

KOTA KINABALU: Negara bakal kehilangan badak sumbu Sumatera terakhir yang dikenali sebagai ‘Iman’ berikutan kesihatan mamalia itu semakin merosot dan kini berada dalam keadaan tenat.

Tahap kesihatan haiwan itu yang kini ditempatkan di Hutan Simpan Hidupan Liar Tabin, disahkan pasukan doktor haiwan diketuai Dr Zainal Zahari Zainuddin.

Timbalan Ketua Menteri, Datuk Christina Liew, berkata pasukan itu memaklumkan ketumbuhan uterus mamalia berkenaan semakin membesar sejak ia dikesan pada Mac 2014 dan usaha untuk membuang ketumbuhan itu amat berisiko tinggi.

“Menurut laporan, berat Iman menyusut kepada 476 kilogram. Pemakanan haiwan ini tidak normal dan terpaksa diberikan makanan tambahan bagi menampung keperluan kesihatannya.

“Situasi ini mengingatkan kita kepada ‘Puntung’ (Badak Sumbu Sumatera) yang terpaksa ‘dimatikan’ selepas sel kanser yang dialami semakin melarat sehingga terpaksa menanggung kesakitan berpanjangan,” katanya pada sidang media di pekarangan Dewan Undangan Negeri (DUN) Sabah, hari ini.

Christina yang juga Menteri Pelancongan, Kebudayaan dan Alam Sekitar, berkata pelbagai cadangan rawatan yang diberikan perlu dibuat berdasarkan nasihat pasukan pakar perubatan veterinar.

Beliau juga memberitahu kerajaan negeri akan mempercepatkan proses perundangan dengan pihak Indonesia bagi melakukan prosedur persenyawaan in vitro fertilisation (IVF).

Katanya, langkah itu akan membabitkan proses mengekstrak telur Iman untuk disenyawakan dengan sperma badak sumbu Sumatera di Indonesia.

Untuk rekod, sebelum ini kerajaan negeri pernah mempersenyawakan telur Iman dengan sperma yang diambil Puntung yang mati pada Mei lalu di Universiti Malaysia Sabah (UMS) di Sandakan.

Namun, usaha itu gagal berikutan sperma berkenaan tidak lagi berkualiti.


6 Perogol Dan Bunuh Kanak-Kanak Bakal Dihukum Mati

INDIA: Enam lelaki didapati bersalah merogol dan membunuh seorang kanak-kanak berusia lapan tahun pada 2018.

Bagaimanapun, tertuduh masing-masing mengaku tidak bersalah di sebuah mahkamah di Pathankot, Punjab, hari ini.

Seramai lapan orang terbabit dalam kes terbabit, termasuk seorang bekas pegawai kerajaan, empat anggota polis dan seorang remaja, lapor BBC.

Namun, salah seorang tertuduh dibebaskan dan remaja itu akan dibicarakan secara berasingan.

Menurut kertas pertuduhan, mangsa diculik pada 10 Januari tahun lalu ketika menjaga kuda dan dibawa ke sebuah perkampungan di daerah Kathua.

Mangsa dikurung selama lima hari di sebuah rumah ibadat, diseksa dan dirogol sebelum dicekik dan dipukul hingga mati.

Polis mempercayai mangsa menjadi sasaran tertuduh yang mahu menghalau puaknya keluar dari penempatan mereka.

Bekas pegawai kerajaan Sanji Ram, 60, didakwa merancang jenayah itu dengan bantuan anggota polis Surender Verma, Anand Dutta, Tilak Raj dan Deepak Khajuria.

Enam pesalah terbabit bakal berdepan hukuman mati dan hukuman penjara seumur hidup. – Agensi


Bot karam: Ops SAR masuk hari kedua di perairan Pulau Nunuyan

SANDAKAN: Operasi mencari dan menyelamat (SAR) mangsa bot karam di perairan Pulau Nunuyan dekat sini disambung semula semalam selepas ditangguhkan pada jam 6.30 petang kelmarin.

Menurut kenyataan Agensi Penguatkuasaan Maritim Malaysia (APMM) Zon Sandakan di sini, operasi disambung semula 7 pagi semalam melibatkan kawasan pencarian seluas 187 batu nautika persegi dan dipecahkan kepada enam sektor.

Tiga aset dikerahkan oleh APMM untuk mencari lima mangsa yang hilang dalam kejadian 6 petang pada Khamis lepas itu.

Turut terlibat dalam operasi itu ialah Tentera Laut Diraja Malaysia (TLDM) Wilayah Laut 2 Sandakan dengan tiga aset, Pasukan Polis Marin Sandakan (dua aset) dan Angkatan Pertahanan Awam Malaysia (satu aset).

Mangsa yang masih hilang ialah dua lelaki masing-masing berumur 38 dan 28 tahun, seorang wanita berumur 42 tahun, dan dua kanak-kanak perempuan masing-masing berumur lapan dan satu tahun.

Mangsa lelaki berumur 38 tahun itu dipercayai tekong bot itu dan disyaki melarikan diri.

Jam 12.15 tengah hari kelmarin, lima mangsa (tiga lelaki dan dua wanita) diselamatkan oleh bot tempur TLDM selepas dilihat berpaut pada bot itu yang terbalik.

Kira-kira empat jam kemudian, kanak-kanak lelaki berusia tujuh tahun dipercayai mangsa bot karam itu dijumpai kira-kira 100 meter dari bot itu.

Bot itu dipercayai dalam pelayaran dari Pulau Taganak, Filipina menuju ke Sandakan dan terbalik akibat keadaan laut bergelora. — Bernama


217 Kes Baharu Positif Covid-19 Disahkan KKM Hari Ini

KUALA LUMPUR: Sebanyak 217 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 3,333 kes setakat Jumaat (3 April 2020), jam 12 tengahari.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah dalam satu Sidang Media Perkembangan COVID-19 Di Malaysia yang sedang berlangsung kini.

TERKINI #COVID19Malaysia3 April 2020 (Jumaat)Kes baharu 217Keseluruhan 3,333 Rawatan di ICU 108Bantuan alat pernafasan 54Kematian terbaru 3Keseluruhan 53 pic.twitter.com/9PpmnNjbZl

Draipada jumlah tersebut, 108 kes sedang menerima rawatan di Unit Rawatan Api dan 54 kes daripanya memerlukan bantuan pernafasan.

Sumber: Sidang Media KKM, KKM Putrajaya


Brazil Ke Final, Argentina Kempunan Lagi

SAO PAULO: Gabriel Jesus dan Roberto Firmino memastikan Brazil mara ke final Copa America pada 7 Julai ini selepas menewaskan Argentina 2-0 dalam aksi separuh akhir di Belo Horizonte, sebentar tadi.

Kekalahan itu bermakna Lionel Messi terus kempunan trofi antrabangsa walaupun beraksi dalam tiga final bersama skuad La Albiceleste.

Brazil yang menjuarai Copa America setiap kali kejohanan dianjurkan di tempat sendiri menembusi gawang lawan selepas Jesus yang tidak dikawal mudah menolak bola ke gawang selepas mendapat hantaran rendah Firmino pada minit ke-19.

Sergio Aguero hampir menyamakan kedudukan buat Argentina namun bola tandukannya yang diluar jangkauan penjaga gol Brazil, Alisson terkena palang.

Argentina kembali bangkit pada babak kedua dengan serangan lebih bertenaga dan hampir mengikat kedudukan pada minit ke-66 namun Alisson menjadi penghalang.

Brazil mengesahkan kemenangan apabila Jesus memperdayakan beberapa pertahanan lawan menerusi larian kencang menghantar bola kepada Firmino yang mudah menewaskan penjaga gol lawan, Franco Armani untuk gol kedua tuan rumah.


TERKINI: Kemunculan 16 Pesawat Tentera Udara China Yang Mencurigakan Dikesan Di ZMM Kota Kinabalu, Berjaya Dipintas TUDM

KUALA LUMPUR: Tentera Udara Diraja Malaysia (TUDM) mengesan penerbangan mencurigakan 16 pesawat Tentera Udara Republik Rakyat China (PLAAF) memasuki ruang udara Zon Maritim Malaysia (ZMM), Kota Kinabalu FIR dan menghampiri ruang udara nasional semalam.

Panglima Tentera Udara (PTU) Jeneral Tan Sri Ackbal Abdul Samad berkata, penerbangan pesawat PLAAF itu dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 11.53 pagi.

Menurutnya, pesawat itu dikesan terbang secara formasi taktikal ‘in-trail’ pada jarak 60 batu nautika di antara satu sama lain.

“Formasi panjang itu juga terbang dengan paten dan haluan yang sama menggunakan satu titik laluan masuk dan keluar.

“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” katanya dalam kenyataan hari ini.

Ackbal berkata, pesawat itu dikesan terbang pada ketinggian di antara 23,000 kaki sehingga 27,000 kaki dengan kelajuan 290 knots melalui Singapore FIR sebelum memasuki ruang udara ZMM, Kota Kinabalu FIR.

Pesawat itu seterusnya terbang menghala menghampiri 60 batu nautika daripada pesisir pantai Wilayah Sarawak yang dikhuatiri akan mengancam kedaulatan negara.

“Pihak TUDM meletakkan pesawat Hawk 208 daripada No. 6 Skuadron, Pangkalan Udara Labuan di dalam keadaan siap sedia melalui Operasi Curiga TUDM.

“Pemantauan menerusi radar pertahanan udara diteruskan ke atas pesawat itu di samping beberapa percubaan untuk mengarahkan mereka menghubungi kawalan trafik udara KK FIR,” katanya.

Beliau berkata, apabila arahan tidak dipatuhi dan didapati melangkaui persempadanan Kota Kinabalu FIR menghala ke ruang udara nasional, TUDM melancarkan pesawat pemintas pada jam 1.33 tengah hari untuk melakukan identifikasi visual.

“Hasil daripada pemintasan udara yang dilaksanakan, TUDM mengenalpasti pesawat itu adalah daripada jenis Ilyushin Il-76 dan pesawat Xian Y-20.

“Pesawat jenis ini adalah pesawat pengangkut strategik dan berupaya melaksanakan pelbagai misi,” katanya.

Menurut Ackbal, insiden ini adalah perkara yang serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan (Airways) di dalam KK FIR.

“Insiden ini dikendalikan oleh TUDM khasnya dan Angkatan Tentera Malaysia (ATM) amnya berlandaskan undang-undang dan peraturan penerbangan antarabangsa Pertubuhan Penerbangan Awam Antarabangsa (ICAO) serta Strategi Pertahanan Udara Nasional (SPUN).

“Kementerian Luar Negeri sudah mengambil maklum mengenai perkara ini melalui Kementerian Pertahanan,” katanya. – HMetro

Penerbangan mencurigakan 16 pesawat tentera udara China dikesan di ruang udara Zon Maritim Malaysia di Kota Kinabalu semalam – @tudm_rasmi pic.twitter.com/w7bXo16tu1

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Boleh Keluar Pendahuluan KWSP Akaun 1 Hingga RM60,000

KUALA LUMPUR: Ahli Kumpulan Wang Simpanan Pekerja (KWSP) yang terjejas disebabkan kehilangan pekerjaan, cuti tanpa gaji dan terbabit dalam sektor tidak formal boleh memohon pendahuluan hingga RM60,000 daripada Akaun 1.

Ketua Pegawai Eksekutif KWSP, Tunku Alizakri Alias, berkata bagi ahli yang mempunyai simpanan dalam Akaun 1 di bawah RM90,000, mereka boleh memohon pendahuluan hingga RM9,000.

Sementara itu, ahli yang mempunyai simpanan persaraan dalam Akaun 1 melebihi RM90,000, pendahuluan yang diberikan adalah hingga RM60,000.

Katanya, permohonan boleh dibuat bermula Disember 2020.

“Seramai dua juta ahli akan menerima manfaat ini dengan anggaran RM14 bilion.

“KWSP akan memberikan pendahuluan kepada ahli yang terjejas. Jumlah yang diberikan itu perlu dibayar semula apabila mereka sudah mendapat pekerjaan dan mula kembali mencarum.

“Amaun pendahuluan ini akan dikreditkan secara berkala selama enam bulan,” katanya dalam taklimat khas KWSP di sini hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Barangan Keperluan Asas Di Sabah Mencukupi Sepanjang Tempoh PKPB

KOTA KINABALU, 8 Nov : Bekalan keperluan asas di Sabah sepanjang tempoh Perintah Kawalan Pergerakan Bersyarat (PKPB) sehingga Disember ini mencukupi.

Pengarah Pejabat Kementerian Perdagangan Dalam Negeri dan Hal Ehwal Pengguna (KPDNHEP) Sabah Georgie Abas berkata pihaknya akan memantau bekalan barangan berkenaan sepanjang tempoh PKPB.

“Selain itu KPDNHEP Sabah juga memastikan peniaga-peniaga mematuhi undang-undang yang dikuatkuasakan,” katanya menerusi kenyataan, di sini hari ini.

Georgie berkata sejak PKPB dilaksanakan pada 13 Okt lepas, KPDNHEP Sabah telah mengaktifkan bilik gerakan di seluruh cawangannya untuk menerima sebarang aduan dan pertanyaan khususnya berkaitan dengan bekalan dan harga barangan.

Bilik gerakan pejabat KPDNHEP Sabah di Kota Kinabalu beroperasi setiap hari dari jam 8.00 pagi hingga 10.00 malam manakala bilik gerakan di pejabat cawangan beroperasi dari jam 8.00 pagi hingga 8.00 malam.

Beliau berkata KPDNHEP Sabah turut melantik 170 peruncit daerah terpilih dan 89 pemborong daerah terpilih di seluruh Sabah bagi tujuan pemantauan kedudukan bekalan barangan keperluan asas di negeri ini.

“Kedudukan bekalan barang keperluan asas berdasarkan peruncit dan pemborong yang dilantik di setiap daerah di Sabah ini akan menjadi penanda aras ke atas bekalan barang keperluan asas di daerah-daerah berkenaan,” katanya.- BERNAMA


Penempatan Telipok, Kampung Numbak Dikenakan PKPD Bermula Esok

KOTA KINABALU: Kerajaan Sabah menguatkuasakan Perintah Kawalan Pergerakan Diperketatkan (PKPD) ke atas Penempatan Telipok dan Kampung Numbak di sini, berkuat kuasa tengah malam ini hingga 29 November.

Menteri Kerajaan Tempatan dan Perumahan Sabah, Datuk Seri Masidi Manjun, berkata keputusan itu dibuat atas nasihat serta penilaian risiko yang dijalankan oleh Kementerian Kesihatan.

“Prosedur operasi standard (SOP) PKPD bagi kawasan itu ialah sama seperti SOP PKPD yang diumumkan sebelum ini. Antaranya, kedai runcit dibenarkan beroperasi dari 6 pagi hingga 6 petang, manakala pasar dibenarkan beroperasi dua kali seminggu bermula 6 pagi hingga 2 petang,” katanya dalam kenyataan.

Masidi yang juga jurucakap COVID-19 negeri, berkata seorang wakil daripada setiap keluarga dibenarkan keluar dari kawasan PKPD bagi tujuan mengeluarkan duit daripada mesin pengeluaran wang atau bank dengan kebenaran pihak berkuasa yang membuat kawalan di jalan keluar masuk di kedua-dua lokaliti itu.

Menurut laporan Jabatan Kesihatan Negeri Sabah, negeri itu merekodkan 381 kes baharu COVID-19 hari ini, menjadikan jumlah terkumpul sebanyak 23,095 kes.

Kes baharu hari ini merangkumi 95 di Kota Kinabalu, Tawau (65 kes), Sandakan (51 kes), Semporna (48 kes) dan Lahad Datu (34 kes).

Selain itu, tiga kematian baharu direkodkan dalam tempoh 24 jam lepas iaitu dua di Sandakan dan satu di Semporna.

Sementara itu Masidi berkata setakat hari ini, sebanyak 169,345 bakul makanan diagihkan kepada golongan sasaran. – BERNAMA


Sabah FC Raih Tiga Mata Di Likas

KOTA KINABALU: Sabah akhirnya mengutip tiga mata penuh apabila menewaskan PJ City FC 3-1 pada aksi Liga Super di Stadium Likas, di sini malam ini.

Kemenangan itu sekali gus mengubati kekecewaan penyokong skuad Sang Badak selepas tewas 1-0 kepada Negeri Sembilan FC (NSFC) di tempat sama pada aksi pertama, Jumaat lalu.

Dua daripada gol kemenangan Sabah itu terhasil pada babak pertama, manakala satu lagi pada separuh masa kedua.

Secara keseluruhan Sabah lebih banyak melakukan serangan dan percubaan sepanjang perlawanan selain mempamerkan permainan yang lebih agresif.

Dua gol Sabah pada babak pertama disudahkan menerusi tandukan dua pemain import skuad Sang Badak, Jackson De Souza pada minit ke-16 dan Netto Pesoa (m-35).

Menariknya, kedua-dua gol berkenaan terhasil menerusi tendangan percuma dan sepakan sudut yang diambil Baddrol Bakhtiar sebelum disambut oleh Jackson dan Netto bagi masing-masing meledak gol.

Bagaimanapun, harapan Sabah untuk mengekalkan keputusan 2-0 itu sehingga tamat babak pertama tidak kesampaian apabila pemain PJ City, S Kumaahran berjaya menewaskan Khairul Fahmi Che Mat yang gagal menangkap bola kemas pada minit ke-45.

Bersambung babak kedua, Sabah kembali dengan aksi agresif dalam usaha untuk menambah gol dan berjaya memperolehnya pada minit ke-47.

Gol itu berpunca daripada sepakan percuma pemain import dari Indonesia, Saddil Ramdani dari luar kotak penalti yang menuju ke penjuru gawang tanpa sempat dihalang penjaga gol PJ City, Muhamad Aqil Abdul Razak.


PKP 3.0 : Sidang Media MKN Bersama KKM 5 Petang Ini

KUALA LUMPUR: Menteri Kanan (Keselamatan), Datuk Seri Ismail Sabri Yaakob bersama Ketua Pengarah Kesihatan, Tan Sri Datuk Ser Dr. Noor Hisham Abdullah akan muncul bersama dalam satu sidang media khas hari ini.

Sidang media yang dijalankan adalah dipercayai mengenai perkembangan mengenai situasi Perintah Kawalan Pergerakan (PKP) 3.0 kini.

Orang ramai boleh menyaksikan sidang media ini secara langsung pada pukul 5 petang ini di laman Facebook & Youtube BERNAMA TV, siaran 502 Astro, MyFreeview 121 dan Unifi TV 631.

Nantikan laporan berita penuh pada sidang media nanti.

Saksikan sidang media Menteri Kanan Keselamatan @IsmailSabri60 dan Ketua Pengarah Kesihatan @DGHisham pada pukul 5 petang ini (22 Mei 2021) di Astro 502, myFreeview 121, unifi TV 631, LIVE Facebook & Youtube Bernama TV. pic.twitter.com/oCkZSUI2KO


Madius Buat Laporan Polis, Khuatiri Keselamatan Diri Dan Keluarga

PENAMPANG: Timbalan Ketua Menteri merangkap Menteri Perindustrian dan Perdagangan, Datuk Seri Wilfred Madius Tangau meminta polis menyiasat artikel berbaur fitnah di media sosial yang mengaitkan nama beliau dengan isu pendatang tanpa izin (PTI) di Sabah.

Bercakap kepada pemberita selepas membuat laporan polis tersebut di Ibupejabat Polis Penampang di sini hari ini, Madius yang juga Presiden Upko berkata akibat perbuatan fitnah tersebut beliau telah mendapat panggilan telefon orang ramai yang marah kepadanya.

“Saya turut khuatiri akan keselamatan saya dan juga keluarga saya,” katanya.

Madius berkata penyebaran artikel sedemikian bukan yang pertama dan beberapa laporan polis telah juga dibuat terdahulu.

“Saya percaya terdapat percubaan dan tindakan-tindakan yang disengajakan daripada pihak-pihak yang tidak bertanggungjawab untuk menyebarkan fitnah-fitnah terhadap saya.

“Saya ingin pihak polis membuat siasatan terhadap perkara ini dan mengambil tindakan sewajarnya kerana perkara ini sekarang kerap berlaku terhadap saya,” katanya.

Sementara itu, Upko Tuaran yang diketuai Ketua Pemuda, Charles Jouti bersama dengan Setiausaha Politik Kepada Madius, Joisin Romut bersama dengan wakil Parti Warisan Sabah turut membuat laporan polis yang sama di IPD Tuaran hari ini. -SabahNewsToday


Rakyat Indonesia Diminta Henti Masuk Tawau Secara Haram

TAWAU: Konsulat Republik Indonesia (KRI) Tawau meminta warga Indonesia tidak cuba memasuki perairan Malaysia secara haram selepas kerajaan Negeri Sabah menutup semua laluan keluar dan masuk sepanjang Perintah Kawalan Pergerakan (PKP).

Menerusi surat yang dihantar ke Bupati Nunukan, bertarikh 29 Mac 2020, pihak KRI di Tawau Sulistijo Djati Ismojo memberitahu masih terdapat pergerakan masuk kapal jongkong, produk dan orang dari wilayah berkenaan ke Malaysia.

“Hasil maklumat yang diperolehi hasil laut dari Indonesia termasuk ikan dan ketam masih dibawa masuk ke Tawau secara haram.

“Mereka menggunakan modus operandi memunggah muatan itu dari kapal jongkong Indonesia di kapal milik Malaysia di sempadan perairan Sungai Melayu dan Wallace Bay sebelum ianya dihantar ke pasar ikan di Tawau,” katanya.

Menurut Sulistijo, pihaknya memahami keperluan masyarakat Indonesia menjual hasil laut ke Tawau apatah lagi dalam keadaan ekonomi yang buruk akibat wabak COVID-19.

“Namun, rakyat Indonesia juga perlu memahami tindakan kerajaan Malaysia mengawal ketat pergerakan di perairan Tawau adalah bertujuan mengekang penularan COVID-19 yang banyak dilaporkan berlaku di daerah ini.

“Oleh itu, kami berharap supaya warga Indonesia tidak lagi menghantar hasil laut mereka ke Tawau kerana tindakan itu salah dan boleh dikenakan hukuman oleh kerajaan Malaysia kerana ingkar arahan PKP,” katanya.

Dalam masa sama, warganegara Indonesia yang berada di Sabah ketika ini juga diminta mematuhi PKP bagi mengurangkan kontak secara langsung yang menyebabkan penyebaran COVID-19.

Sementara itu, menurut sumber, ketika ini pihak berkuasa Indonesia sedang giat melakukan rondaan yang ketat di sempadan perairan Pulau Sebatik yang menjadi laluan utama aktiviti penyeludupan ke Tawau.

Media dari sebarang semalam melaporkan, pihak berkuasa Indonesia menahan dua bot sarat membawa ketam yang dalam perjalanan dari Tarakan menuju ke Sungai Nyamuk, Pulau Sebatik, dipercayai untuk dibawa masuk ke Tawau.

“Walaupun terdapat surat kebenaran menghantar ketam berkenaan ke Tawau, namun, pihak berkuasa di sana telah menutup semua pintu masuk sempena pelaksanaan PKP,” katanya.


Puji Cara Malaysia Tangani Covid-19

JAKARTA: Penceramah dan penulis buku Indonesia, Ustaz Suharsono kagum dengan cara Malaysia menangani Covid-19.

Menerusi rakaman video dikongsi di saluran Youtube, Suharsono berkata, keputusan yang dibuat Perdana Menteri Tan Sri Muhyiddin Yassin dalam mengurus pandemik itu adalah bertunjangkan Islam.

Beliau yang juga Pengarah Lembaga Studi Pengembangan Peradaban (LSiPP) berkata, langkah itu juga memberi peluang untuk ekonomi negara pulih tetapi dalam masa sama terus mengekang wabak daripada menular.

“Perdana Menteri yang cukup memberi kepedulian yang luar biasa kepada masyarakatnya.

“Rakyat dapat keperluan yang baik tidak kira yang kaya atau miskin kerana semua dijamin mendapat bantuan,” katanya.

Beliau berkata, pembukaan semula ekonomi dilihat satu usaha untuk membantu rakyat dan negara diatur dengan cara Islamik.

“Malaysia berjaya mengawal koronavirus (Covid-19) dengan jumlah kematian yang rendah berbanding negara lain.

“Ini sesuatu yang menarik dengan kemampuan pemerintah (kerajaan) di Malaysia betul-betul menghargai rakyat tanpa protes,” katanya.

Menurutnya, jika pemerintah itu adil dan mempedulikan rakyat, negara itu pasti akan terus makmur daripada pelbagai sudut terutama ekonomi.

Tambahnya, penurunan harga bahan api sejak Covid-19 di Malaysia juga membuktikan kerajaan tidak mengeksploitasi rakyat di saat sukar.- Agensi


Hulk Brazil ugut nak ‘koyak’ kepala Sajad?

TEHRAN: Selepas mengumumkan hasrat memasuki pertandingan mempertahankan diri campuran (MMA) Januari lalu, ahli bina badan Iran yang digelar Hulk Iran mengumumkan akan menentang peninju dari Brazil tahun ini.

Ketika mengumumkan mahu menyertai MMA melalui Instagram, Sajad Gharibi yang juga dikenali sebagai Hercules Parsi seberat 176.9 kilogram dan setinggi 182.9 sentimeter itu mencabar sesiapa saja yang berani bertarung dengannya.

“Beranikan diri dan jemput saya bertarung, bukan bersembunyi di belakang penaja anda,” tulisnya.

Daily Mail melaporkan, minggu lalu, Sajad mengumumkan menerima cabaran daripada pencabarnya dari Brazil dan pertarungan akan berlangsung menjelang hujung tahun.

Sajad tidak mendedahkan nama lawannya, namun netizen membuat spekulasi pencabarnya ialah Romario dos Santos Alves, 29, yang digelar Hulk Brazil.

Bulan lalu, Alves yang berat badannya 104 kilogram, mengugut mahu ‘mengoyak’ kepala Sajad menerusi video di Instagram.

Sekiranya dua Hulk berkenaan bertemu di gelanggang, Sajad dikatakan mempunyai kelebihan dari segi saiz badan, namun tidak semestinya akan menang. – Agensi


Dua Beradik Jatuh Dalam Laut Belum Ditemui

TAWAU: Dua beradik berusia lima dan lapan tahun dikhuatiri lemas selepas dipercayai terjatuh ke dalam laut semasa mandi di Jeti Teck Guan, Kampung Bergosong, Pulau Sebatik, di sini petang semalam.

Pengarah Agensi Penguatkuasaan Maritim Malaysia, Zon Tawau Kapten Maritim Siva Kumar A/L Vengadasalam berkata, operasi mencari dan menyelamat (SAR) masih dilakukan di lokasi kejadian dan kawasan pinggir laut bersama orang awam dengan menggunakan kaedah pencarian di permukaan air dan di kawasan bakau.

Katanya, operasi SAR diteruskan hari ini dan ia melibatkan beberapa aset maritim, bot orang awam dan agensi-agensi keselamatan lain.

Beliau berkata, pihaknya menerima maklumat mengenai kejadian itu daripada Ketua Polis Daerah Tawau pada 9.50 malam, semalam.

Siva Kumar berkata, sebaik menerima maklumat itu, aset bot maritim telah digerakkan ke lokasi kejadian bagi mendapatkan maklumat lanjut mengenai kejadian tersebut.

“Maklumat awal yang diterima daripada keluarga terdekat, seorang kanak-kanak perempuan, Nazwa Telson,8, dan adiknya Madsun Telson,5, dipercayai mandi bersama dua lagi rakan mangsa sebelum kedua-dua mangsa dipercayai terjatuh ke dalam laut dan dihanyutkan arus.

“Rakan mangsa yang berada di tempat kejadian memaklumkan insiden itu kepada ahli keluarga dan mereka segera membuat laporan polis di balai berhampiran,” katanya dalam satu kenyataan, di sini hari ini.

Untuk sebarang aduan kecemasan dan maklumat jenayah di perairan Tawau boleh disalurkan ke Pusat Operasi Zon Maritim Tawau di talian 089 752115 atau MERS 999 yang beroperasi 24 jam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dilanjutkan Atau Tidak Status PKP Diketahui Dalam Masa 72 Jam

KUALA LUMPUR, 8 April: Status arahan Perintah Kawalan Pergerakan (PKP) sama ada dilanjutkan atau ditamatkan bakal diketahui dalam tempoh kira-kira 72 jam ini selepas ia dilaksanakan sejak 18 Mac lalu mengekang penularan pandemik COVID-19.

PKP sepatutnya berakhir pada 14 April ini dan kerajaan dijangka membuat pengumuman pada Jumaat ini yang pastinya dinantikan rakyat di seluruh pelusuk tanah air.

Jika diteliti, rakyat mengharapkan ia tidak dilanjutkan selepas memasuki hari ke-22 pelaksanaan PKP hari ini dan ingin kembali kepada kehidupan normal, namun kerajaan pastinya akan membuat keputusan tepat berdasarkan situasi semasa kes COVID-19 di negara ini.

Untuk rekod, Malaysia merekodkan 69 kes sporadik COVID-19 setakat ini, iaitu kes yang tidak diketahui asal usul dan punca jangkitannya, kata Ketua Pengarah Kesihatan, Datuk Dr Noor Hisham Abdullah.

Sementara, sebanyak 170 kes baharu COVID-19 dengan satu lagi kematian direkodkan setakat 12 tengah hari semalam, menjadikan jumlah kes positif 3,963 kes membabitkan keseluruhan 63 kematian.

Kita juga mungkin boleh berbangga apabila indeks jenayah di seluruh negara turun sebanyak 70 peratus sepanjang tempoh PKP namun tangkapan individu yang ingkar PKP di seluruh negara sehingga semalam sudah mencecah 6,451 orang.

Menyentuh mengenai operasi sanitasi awam COVID-19, Menteri Kanan (Kluster Keselamatan), Datuk Seri Ismail Sabri Yaakob, berkata kerajaan melalui Kementerian Perumahan dan Kerajaan Tempatan (KPKT) telah melakukan 666 operasi sanitasi di 79 zon termasuk kesemua 18 Zon Merah.

Dalam tempoh itu, bangunan kerajaan dan Projek Perumahan Rakyat (PPR) turut dinyah cemar termasuk 24,077 unit rumah PPR.

Pastinya operasi itu penting kerana kini terdapat satu lagi lokasi di bawah Perintah Kawalan Pergerakan Diperketatkan (PKPD), yang terbaharu bangunan Malayan Mansion dan Selangor Mansion di sini.

Sebelum ini, kerajaan melaksanakan PKPD di tiga kawasan iaitu Simpang Renggam, Kluang, Johor; Sungai Lui, Hulu Langat, Selangor, dan Menara City One, Jalan Munshi Abdullah, Kuala Lumpur.

Di sebalik segala usaha itu, rakyat dan syarikat korporat turut bersama-sama kerajaan membantu membendung wabak COVID-19 termasuk melalui sumbangan kepada Tabung COVID-19 yang kini mencecah RM22.6 juta untuk disalurkan kepada pihak yang berkenaan.

Perdana Menteri, Tan Sri Muhyiddin Yassin melalui hantaran di laman Facebooknya, berkata sehingga Isnin lalu, sejumlah RM5.68 juta dana daripada tabung itu disalurkan kepada Yayasan Kebajikan Negara (YKN) bagi tujuan pembelian barangan keperluan harian untuk disumbangkan kepada mereka yang terjejas akibat wabak tersebut.

Muhyiddin berkata sebanyak RM195,000 juga disalurkan atas nama Bayaran Ihsan Kematian kepada 39 waris mangsa jangkitan COVID-19.

Tabung COVID-19 dilancarkan pada 11 Mac lalu sebagai usaha kerajaan membantu rakyat yang terjejas ekoran wabak itu.

Justeru, Malaysia memerlukan kerjasama dan sokongan rakyat secara keseluruhannya dalam situasi PKP ini bagi mengekang penularan pandemik COVID-19 daripada terus menular atau memberi kesan yang tidak sepatutnya.

Tunaikanlah tanggungjawab sebagai rakyat dengan mematuhi peraturan, tidak menyebarkan berita palsu termasuk di media sosial dan hargailah peranan petugas barisan hadapan yang sedang berjuang demi keamanan dan keselamatan negara.


Pembawa Usul Mesti Letak Jawatan – Rahman Dahlan

KUALA LUMPUR: Membawa usul undi percaya atau tidak percaya secara mengejut di Parlimen boleh mengundang ketidakstabilan politik negara.

Ahli Majlis Tertinggi UMNO, Datuk Seri Abdul Rahman Dahlan berkata, individu yang melakukan tindakan sedemikian akan meletak jawatan jika percubaannya tidak berjaya.

Katanya, Ketua Menteri Sabah, Datuk Seri Mohd Shafie Apdal yang mengemukakan usul undi percaya Tun Dr Mahathir Mohamad mempunyai sokongan majoriti ahli Dewan Rakyat harus bertanggungjawab apabila usul beliau ditolak.

“Individu berkenaan (Shafie) secara budiman akan mengambil tanggungjawab terhadap kegagalan itu termasuk apabila usul itu ditolak oleh Speaker Dewan Rakyat.

“Ini kerana sudah tentu individu berkenaan tahu Speaker akan menolak usul yang tidak mengikuti peraturan mesyuarat parlimen atau perlembagaan Malaysia.

“Jika tidak ada pertanggungjawaban, Parlimen terpaksa berdepan dengan usul undi tidak percaya setiap hari yang akan mengakibatkan ketidakstabilan politik negara,” katanya dalam kenyataan di Facebook miliknya.

Abdul Rahman turut berkata secara adilnya, jika usul itu berjaya, Perdana Menteri mesti letak jawatan dan kalau tidak berjaya, pembawa usul pula mesti letak jawatan.

“Persoalannya apakah Ahli Parlimen Semporna yang juga Ketua Menteri Sabah itu mempunyai etika politik untuk meletakkan jawatannya? Kita tunggu dan lihat,” katanya.

Terdahulu, media melaporkan Speaker Dewan Rakyat, Tan Sri Mohamad Ariff Md Yusof menolak usul yang dikemukakan Mohd Shafie Apdal mengenai usul undi percaya bahawa Tun Dr Mahathir Mohamad mempunyai sokongan majoriti ahli.

Mohamad Ariff menolak usul terbabit kerana penjelasan yang dinyatakan dalam usul berkenaan tidak selari dengan Perkara 43 Perlembagaan Persekutuan kerana ia mempertikai kuasa Yang di-Pertuan Agong dalam urusan jawatan Perdana Menteri.

Semalam media turut melaporkan Shafie mengesahkan surat tular berhubung usul undi percaya di Dewan Rakyat bahawa Tun Dr Mahathir Mohamad memiliki sokongan majoriti ahli dewan sebagai Perdana Menteri.

Bagaimanapun, Shafie tidak mengulas lanjut mengenai perkara terbabit dan menjelaskan tunggu sidang Dewan Rakyat kelak. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Gempa 7.5 magnitud Indonesia keluar amaran tsunami

JAKARTA: Wilayah tengah Indonesia digegarkan gempa bumi dengan kekuatan 7.5 magnitud, kata Pusat Tinjauan Geologi Amerika Syarikat (USGS) dan agensi bencana kebangsaan mengeluarkan amaran tsunami.

Gempa melanda wilayah tengah pulau Sulawesi itu dengan kedalaman 10 kilometer, berlaku beberapa jam selepas gempa sederhana mengorbankan seorang di kawasan yang sama.

Agensi bencana Indonesia mengeluarkan amaran tsunami untuk kawasan pantai barat Sulawesi dan pantai timur pulau Borneo, Indonesia.

Beberapa siri gempa melanda negara itu terutama di pulau Lombok sebelum ini yang mengorbankan kira-kira 500 orang dan memaksa ribuan penduduk berpindah serta berlindung di khemah.

Pada 2004, gempa 9.3 magnitud di dasar laut menyebabkan berlakunya tsunami di luar pantai Sumatera di barat Indonesia mengorbankan 220,000 orang penduduk di sekitar Lautan Hindi, termasuk 168,000 rakyat Indonesia.

Indonesia adalah sebuah negara yang kerap dilanda bencana alam. Negara kepulauan yang terletak di atas ‘Lingkaran Api’ Pasifik itu adalah kawasan yang kerap berlaku letusan gunung berapi dan gempa bumi. – AFP


Kumpulan Mendakwa Penggerak Awal PPBM Ke Sabah Tidak Diiktiraf

KOTA KINABALU, 12 Jun – Parti Pribumi Bersatu Malaysia (Bersatu) Sabah hari ini membidas dakwaan sekumpulan individu yang mendakwa diri mereka kononnya sebagai penggerak awal parti berkenaan di Sabah sedangkan Bersatu pusat tidak pernah membuat pengiktirafan terhadap mana-mana pihak sebagai penggerak awal parti berkenaan di negeri ini.

Ketua Armada Sabah Mohd Isquzawan Israq Arsit, yang menyifatkan dakwaan itu sebagai tidak berasas dan melihat ia dilakukan atas arahan orang tertentu berkata, Bersatu pusat tidak pernah mengiktiraf kumpulan terbabit kerana gerakan dan aktiviti mereka tidak pernah mendapat restu serta kelulusan parti.

“Saya hairan kerana tiba-tiba sahaja muncul individu dan kumpulan tertentu mendakwa mereka adalah penggerak awal Bersatu di Sabah. Lebih menghairankan kumpulan itu mendakwa mereka berpusat di Pulai, Johor Bahru, malah berjaya mendaftar seramai 18,000 anggota di Kudat. Kepimpinan Bersatu Sabah tidak mengenali kumpulan dan individu terbabit.

“Dakwaan kononnya mereka diketepikan tidak timbul kerana kumpulan itu tidak pernah dilantik atau diberi kelulusan bergerak atas platform Bersatu oleh ibu pejabat parti,” katanya dalam kenyataan bagi mengulas laporan akhbar tempatan mengenai kumpulan itu yang mendakwa mereka adalah penggerak utama kemasukan Bersatu di Sabah di sini, hari ini.

Dalam laporan akhbar berkenaan turut menyebut kumpulan individu terbabit diketuai Thomas Mojuga Tukang yang mendakwa dirinya sebagai antara tulang belakang penubuhan Bersatu Sabah telah meninggalkan Bersatu bersama 20,000 anggota lain termasuk 260 pemimpin tertinggi dalam kalangan ketua penaja bahagian, pemimpin Armada dan Srikandi.

Mohd Isquzawan berkata Bersatu melebarkan sayapnya ke Sabah pada sekitar Feb lepas, dan individu dilantik oleh kepimpinan tertinggi Bersatu pusat sebagai ketua penaja bahagian dianggap penggerak awal parti itu termasuk wakil rakyat serta bekas pemimpin UMNO kerana mereka diberi kepercayaan dan tanggungjawab bagi menubuhkan bahagian serta cawangan Bersatu di Sabah.

Bagaimanapun, Bersatu Sabah menerima laporan bahawa ramai individu mendakwa dan menyamar diri mereka sebagai pemimpin Bersatu di negeri ini, namun, apabila pembohongan pihak terbabit terbongkar, mereka mula mengeluarkan pelbagai alasan termasuk kononnya keluar Bersatu, katanya.

“Banyak pihak iri hati kerana perkembangan positif serta penerimaan baik rakyat Sabah ke atas Bersatu. Tambahan lagi, Bersatu dipimpin oleh pemimpin berkaliber, berkomitmen dan berintegriti,” katanya.

Mengenai dakwaan ada ketua penaja bahagian, Armada dan Srikandi Bersatu di Sabah, Mohd Isquzawan menafikan perkara itu kerana Bersatu Sabah tidak ada menerima sebarang maklumat pemimpin bahagian yang telah mendapat tauliah dari Bersatu pusat bertindak meninggalkan parti.

“Setahu saya tiada (ketua penaja bahagian, Armada dan Srikandi Bersatu di Sabah) bertindak keluar parti seperti didakwa Thomas. Ini jelas satu pembohongan sengaja dicipta Thomas dan kumpulannya yang berniat jahat terhadap kepimpinan Bersatu Sabah,” katanya.


Covid-19: 3 Lagi Pesakit Meninggal Dunia Hari Ini, Jumlah Meningkat Ke-53 Kes Kematian

KUALA LUMPUR: Menerusi sidang media yang disampaikan oleh Ketua Pengarah Kesihatan, Dr Noor Hisham memaklumkan bahawa jumlah kumulatif kes kematian kini meningkat kepada 53 orang.

Dukacita dimaklumkan bahawa terdapat tiga kematian pada hari ini, 3 April 2020.


Jangkitan Covid-19 Kembali 4 Angka, 556 Kes Di Sabah

PUTRAJAYA: Kes jangkitan baharu Covid-19 kembali ke 4 angka dalam tempoh 24 jam lalu.

Kementerian Kesihatan berkata kes tertinggi dilaporkan di negeri dan wilayah di Lembah Klang (567), diikuti Sabah (556), dan Negeri Sembilan (83).

Perkembangan hari ini menjadikan jumlah keseluruhan jangkitan sehingga kini 45,095 kes.

Ketua Pengarah Kesihatan Dr Noor Hisham Abdullah berkata, negeri lain yang mencatatkan jangkitan baru ialah Pulau Pinang (42) kes, Sarawak, Melaka dan Perak (13); Kedah dan Kelantan (5); Labuan (4), Johor (3) dan Putrajaya (1).

Daripada jumlah kes positif, sebanyak 4 kes import dicatatkan membabitkan warganegara yang tiba dari Arab Saudi dan Mesir.

Sebanyak 1 kematian dicatatkan hari ini menjadikan keseluruhan 304 kes kematian akibat Covid-19.

“Kes kematian berumur 70 tahun mempunyai sejarah penyakit darah tinggi meninggal di Hospital Tuaran, Sabah,” katanya pada sidang media hari ini.

Sehingga kini, seramai 11,822 pesakit Covid-19 masih dirawat di seluruh negara dengan 96 ditempatkan di Unit Rawatan Rapi (ICU) dan 39 daripadanya memerlukan alat bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tinjauan MKN Dapati Rakyat Mahu PKPB Diketatkan, Bukan Dilonggarkan – Ismail Sabri

PUTRAJAYA: Menteri Kanan (Kluster Keselamatan), Datuk Seri Ismail Sabri Yaakob memaklumkan bahawa tinjauan yang dilakukan oleh Majlis Keselamatan Negara mendapati bahawa ramai rakyat Malaysia yang mahu PKPB diperketatkan dan bukan dilonggarkan.

Mengulas berkenaan ziarah hari raya yang membenarkan 20 orang maksimum dalam satu rumah pada satu masa, beliau menyatakan bahawa apabila kerajaan melonggarkan untuk membolehkan kunjungan pada hari raya dengan bersyarat, ramai yang tidak bersetuju dengan kelonggaran tersebut.

“Saya banyak terima whatsapp bertanya kenapa kita longgarkan dan sebagainya. Walaupun satu hari tu dan 20 sahaja maksimum berdasarkan juga kepada keluasan rumah dan sebagainya.

Kalau rumah tu kecil tak boleh 20, sebab penjarakan sosial merupakan syarat yang utamanya. Itu pun bila kita beri sedikit kelonggaran, ramai yang menyatakan tak boleh. Kerajaan tidak boleh pun memberikan kelonggaran”, ujarnya.

Justeru daripada itu, beliau menyatakan bahawa disebabkan itulah kerajaan tidak membenarkan orang ramai pulang ke kampung.

“Tujuan kita sekat untuk mengelakkan merebaknya lebih banyak lagi covid-19 ini kepada keluarga kita yang berada di kanpung dan sebagainya”, katanya. – BERNAMA